Elkezdődött a nemzetközi zongorafesztivál Szabadkán

Október 27-ig kilenc koncert várja a zongora szerelmeseit és az érdeklődőket a szabadkai Városháza dísztermében 19 és 20 órától. Az esemény egyébként Szabadka komolyzenei életének egyik legfontosabb eseménye.

Hatodik alkalommal szervezik meg a Nemzetközi Zongorafesztivált Szabadkán. Az esti koncertek mellett egy mesterkurzus is várja a résztvevőket, amelyek napközben a szabadkai Zeneiskolában zajlanak. A fellépő művészek között vannak olyanok, akik először járnak Szabadkán, de vannak visszatérő vendégek is. Clara és Marie Becker második alkalommal lép fel a városban.
„Smetana cseh zeneszerzőtől mutatunk be néhány szép művet. Egy igazán híres művet, amelynek ezt a verzióját nem játsszák gyakran, azaz négykezes változatban egy zongorán, mivel ez egy zenekari mű. A második részben Rahmanyinov kétzongorás első szvitjét játsszuk.”
A koncertsorozat érdekessége, hogy a kortárs szerzők zongoraműveinek bemutatására is sor kerül, mondta Görög Noémi az Electe Egyesület, művészeti vezetője.
„Zongoristákat várunk Japánból, Izraelből, Németországból, Spanyolországból és természetesen Szerbiából is lesznek fellépők. A műsor változatos lesz, mivel mindenki szabad programot hoz. Csak az időt szoktuk behatárolni, azért, hogy nagyjából egy órásak legyenek a koncertek. A barokktól kezdve egészen a kortárs szerzőkig minden repertoárra kerül.”
A hangversenysorozat jótékonysági célt is szolgál, ugyanis a helyszínen önkéntes adományokkal lehet segíteni a súlyosan beteg kétgyermekes édesanya, Szabó Melinda kemoterápiás kezelését.

Tegnap elkezdődött a nemzetközi zongorafesztivál Szabadkán.

Tegnap október 24-e, hétfő volt.
Október 27-ig 9 koncert várja
a zongora szerelmeseit és az érdeklődőket
a szabadkai Városháza dísztermében.
Október 27-e csütörtök lesz.
Csütörtökig este 7 órától és este 8 órától
várja az érdeklődőket a zongorafesztivál.
A koncertek 1 órásak.
Ez a rendezvény Szabadka komolyzenei életének
egyik legfontosabb eseménye.
Idén 6. alkalommal szervezik meg
a nemzetközi zongorafesztivált Szabadkán.
Az esti koncertek mellett 1 mesterkurzus is
várja a résztvevőket napközben
a szabadkai Zeneiskolában.
A fellépő zongoraművészek között vannak olyanok,
akik először járnak Szabadkán.
Vannak visszatérő művészek is a zongorafesztiválon.
Zongoristák érkeznek Japánból, Izraelből,
Németországból, Spanyolországból
és Szerbiából is lesznek fellépők.
A zongorafesztiválon jótékonykodni is lehet.
A helyszínen önkéntes adományokkal lehet segíteni
a súlyosan beteg, 2 gyermekes édesanya,
Szabó Melinda gyógyítását.


Európai Filmek Palicsi Fesztiválja 27. alkalommal

Holnap kezdődik az Európai Filmek 27. Palicsi Fesztiválja.

A járványhelyzet miatt nyárról mostanra halasztották az eseményt, a program azonban marad a tervezett. Több mint 100 filmet tűznek repertoárra, megnézhetjük az elmúlt év legfontosabb európai filmjeit.
Idén kisebb létszámú közönséggel, több helyszínen szervezik meg a 27. Palicsi Filmfesztivált a koronavírus-járvány miatt. A vetítések a szabadkai Szabadegyetemen az EuroCinemában, valamint a Lifka Sándor Art Moziban és Palicson az Abbazia moziban lesznek. A helyszínek befogadóképessége korlátozott lesz a járványhelyzet miatt. A palicsi Nyári Színpadot idén nem használják a szervezők.
Radoslav Zelenović, igazgató, Palicsi Európai Filmfesztivál: „Ezt mind négy helyszínre összerakni nem volt könnyű és egyszerű. De ettől függetlenül az volt a legnehezebb döntés, hogy nem mehetünk a Nyári Színpadra.”
Az új magyar filmeket az EuroCinemában adják vasárnap 17 órától. Jövő péntekig 6 új magyar alkotást láthatnak a nézők. A fesztivál egyik vendége a magyarországi rendező, Enyedi Ildikó lett volna, ám a járványhelyzet miatt nem tud ide látogatni.
Ilija Tatić, igazgató, Szabadegyetem, Szabadka: „Ez a fesztivál nem csak a folytonosság fesztiválja. Ez jóval több annál, a fesztivál teljes programját megvalósítjuk. Tehát az összes 14-15 hivatalos és nem hivatalos programot megrendezzük, ami 130 filmet jelent.”
Idén a járványhelyzetre való tekintettel maszkot kell viselnie a közönségnek. Belépéskor megmérik a testhőmérsékletet, kezet és lábbelit fertőtlenítenek, tartani kell a másfél méteres távolságot egymástól, a nézőtéren pedig egy helyet mindenki mellett kihagynak.

Ma kezdődik a palicsi filmfesztivál

Ma kezdődik az Európai Filmek Palicsi Fesztiválja.

Ma szeptember 12-e,
szombat van.
Az Európai Filmek
Palicsi Fesztiválját
idén 27. alkalommal
szervezik meg.
Idén a koronavírus miatt
nyárról el kellett
halasztani szeptemberre
a filmfesztivált.
Idén 2020 van.
Jövő péntekig tart
az Európai Filmek
Palicsi Fesztiválja.
Jövő péntek
szeptember 18-a lesz.
Minden program
meg lesz tartva
a filmfesztiválon.
Több mint 100 európai
filmet nézhetünk meg
az Európai Filmek
Palicsi Fesztiválján.
Európa több ország csoportja.
A filmeket 3 helyszínen
lehet megnézni.
A szabadkai
Szabadegyetemen
az EuroCinema moziban,
A szabadkai Lifka Sándor
Art Moziban,
és Palicson, az Abbazia moziban.
A palicsi Nyári Színpadot
idén nem használják
a szervezők.
Az új magyar filmeket
vasárnap délután 5 órától
a szabadkai EuroCinema moziban
lehet megnézni.
Vasárnap szeptember 13-a,
holnap lesz.
Jövő péntekig
6 új magyar filmet
láthatnak a nézők
a filmfesztiválon.
Idén a járványhelyzet miatt
kevesebb nézővel
szervezik meg
a filmfesztivált.
A járványhelyzet miatt
a mozikban kötelező lesz
a maszk viselete.
Belépéskor mindenkinek
lemérik a lázát.
Belépéskor kötelező
a kéz és a cipő fertőtlenítése.
A mozikban be kell
tartani a 1,5 méter
távolságtartást.
A nézőtéren 1 helyet
mindenki mellett
ki kell hagyni.


Nevena Božović képviseli Szerbiát a 2019-es Eurovíziós Dalfesztiválon

A Beovizija dalverseny vasárnap esti döntőjében a közönség és a szakmai zsűri szavazataival dőlt el, hogy Szerbiát Izraelben, Tel Avivban Nevena Božović Kruna című dala képviseli a megmérettetésen.

A 2019-es lesz a hatvannegyedik Eurovíziós Dalfesztivál. Izraelben rendezik meg, mivel a 2018-as fesztivált az izraeli Netta Toy című dala nyerte. Ez lesz a harmadik alkalom, hogy a dalfesztivált Izraelben rendezik, viszont először lesz Tel-Avivban. A Tel-Avivi Nemzetközi Kiállítási Központ 2-es pavilonja ad otthont a versenynek. A dalfesztivál hivatalos mottója Dare to Dream lett, mely magyarul azt jelenti, hogy Merj álmodni!
41 ország erősítette meg részvételét. Bulgária visszalépett a versenytől, míg Ukrajna műsorszolgáltatója a nemzeti válogató körül kialakult konfliktusok után jelentette be távolmaradását.
A 2019-es eurovíziós dalfesztivál első elődöntője május 14-én, a második 16-án lesz, végül pedig a döntőt május 18-án, szombaton tartják.

Nevena Božović megy Szerbiából énekelni az Eurovíziós Dalfesztiválra

Szerbiából Nevena Božović fog menni a Kruna című dalával az Eurovíziós Dalfesztiválra.

2019.március 3-án Belgrádban sok énekes versenyzett azért, hogy ki énekeljen az Eurovíziós Dalfesztiválon.
Az emberek megszavazták, hogy Nevena Božović menjen májusban énekelni az Eurovíziós Dalfesztiválra.
Az Eurovíziós Dalfesztivál 2019. május 14-én fog kezdődni.
Az Eurovíziós Dalfesztivált 2019. május 14-én, 16-án és 18-án lehet nézni a tévében.
Az Eurovíziós Dalfesztivál az a hely, ahová sok országból jönnek énekesek énekelni.
Az Eurovíziós Dalfesztiválon az énekesek versenyeznek, hogy kié a legjobb dal.
Az Eurovíziós Dalfesztiválon sok ember hallgatja a dalokat.
Az Eurovíziós Dalfesztiválon az emberek szavazzák meg, hogy melyik énekesé a legjobb dal.
Az Eurovíziós Dalfesztivál Tel-Avivban lesz.
Tel-Aviv egy város Izraelben.
Izrael nagyon messze van Szerbiától.
Az Eurovíziós Dalfesztivál már régóta van.
2019-ben lesz az Eurovíziós Dalfesztivál 64. alkalommal megszervezve.
2019-ben az Eurovíziós Dalfesztiválra 41 országból mennek énekesek.


Népviselet-kiállítás nyílt Zentán

A Vajdasági Magyar Művelődési Intézet oszlopcsarnokában megrendezett kiállításon az érdeklődők a népviselet-készítő tanfolyam legsikeresebb vizsgadarabjait tekinthették meg.

A kiállítást Perpauer Attila, a községi tanács oktatással és művelődéssel megbízott tagja nyitotta meg. A kiállítók szeptembertől márciusig 120 órás képzésben vettek részt. Megismerkedhettek Kárpát-medencei magyar népviseletekkel. Fajtner-Martonosi Lídia, kiállító, Újvidék: „Az alsó szoknyától kezdve szinte minden darabból varrtunk férfi és női viseletet is, többféle blúzt, férfi inget és mellényt is készítettünk.”
A tanfolyamon résztvevők nemcsak a különböző tájegységek népviseleteiről tájékozódhattak, hanem a Kárpát-medence magyar lakta területeinek néprajzi hagyományait is megismerhették. Tajti Erzsébet, tanfolyamvezető: „Tizenöt hallgatója volt a tanfolyamnak. Volt még két szakoktató kollégám, akik segítettek nekem, Donkóné Birkás Tünde és Borbásné Budai Valéria. Így tudtuk ezt a nagy létszámú csoportot magas színvonalon oktatni a varrásra és a viseletek készítésére, szabására.”
A tanfolyam és a vizsgadarabokat felvonultató kiállítás a VMMI és a Hagyományok Háza vajdasági hálózatának szervezésében valósult meg. Nádi Karolina, munkatárs, VMMI: „Sokan kerestek meg bennünk azzal, hogy segítsünk nekik megfelelő varrónőt találni, aki ért a viseletekhez. Vajdaságban nagyon kevés olyan ember van, aki valamennyire is értene a magyar népviseletekhez. Aki viszont igen, az nagyon elfoglalt. Ebből az igényből következett az, hogy megszervezzük ezt a tanfolyamot.”
A kiállítás április 8-ig tekinthető meg a VMMI oszlopcsarnokában.

Népviselet-kiállítás nyílt Zentán

Népviselet kiállítás nyílt Zentán 2019. március 16-án.

A Vajdasági Magyar Művelődési Intézetben nyílt népviselet kiállítás Zentán.
A népviselet kiállítást 2019. április 8-ig lehet megnézni.
A népviseleti kiállításon népviseleti ruhákat lehet megnézni.
Népviseleti ruhákba régen az emberek öltöztek, ma pedig népviseleti ruhákban néptáncolnak az emberek.
A népviseleti ruhák nagyon szépek és fontosak.
Népviseleti ruhákat kevés varró tud készíteni.
2018. szeptemberben indult egy képzés, ahol a varrók meg tanultak népviseleti ruhákat varrni.
A népviselet varró képzés 2018. szeptembertől 2019. márciusig tartott.
A népviselet kiállításon azok a ruhák vannak kiállítva, amit a képzésen varrtak a varrók.
A képzésen 15 varró tanult meg népviseleti ruhákat varrni.
A képzésen 3 tanító tanította meg a varrókat népviseleti ruhákat varrni.
A varrók, akik a képzésen tanultak, sok népviseleti ruhát meg tanultak varrni.
Fajtner-Martonosi Lídia elmondta, a képzésen férfiingeket, nadrágokat és mellényeket is varrtak.
Fajtner-Martonosi Lídia elmondta, a képzésen női szoknyákat és blúzokat is varrtak.
Fajtner-Martonosi Lídia egy varrónő, aki a népviselet varró képzésen tanult.
Kevés ember tud népviseleti ruhákat varrni.
Fontos volt a népviselet varró képzés, mert most már több ember tud népviseleti ruhát varrni.


Zenei- és mozgásfesztivál Palicson

Negyedik alkalommal szervezik meg Palicson a zenei- és mozgásfesztivált, avagy a Palićke notice-t. Az eseményre több mint 170 gyereket várnak Szerbiából, Magyarországról, Montenegróból és Horvátországból.

A fejlődési rendellenességgel élő diákok közös műsorszámmal lépnek fel. A szervezők célja, hogy minél jobban motiválják a kicsiket és nagyokat egyaránt a szocializálódásra, a kapcsolatteremtésre, valamint a különbségek leküzdésére. A fesztivál idei témája az Eurovíziós dalok lesznek. Az esemény létrejöttét Szabadka Város támogatja.
Vesna Rašeta, az esemény koordinátora: „Szeretnék meghívni minden gyermeket, a szabadkaiakat, hogy hozzák el szüleiket, nagyszüleiket, nagynénjüket a fesztiválra. Még egyszer megismétlem, hogy június 14-én, pénteken 18 órai kezdettel várunk mindenkit Palicson, a Nyári Színpadon.”

Zenei és mozgásfesztivál Palicson

Idén 4. alkalommal szervezik meg Palicson a zenei és mozgásfesztivált.

A fesztivál pénteken délután 6 órakor kezdődik
Palicson, a Nyári Színpadon.
Június 14-e péntek, holnap lesz.
A fesztivál a Palićke notice nevet kapta.
Az eseményre több mint 170 gyereket várnak.
Az eseményre Szerbiából, Magyarországról,
Montenegróból és Horvátországból is érkeznek gyerekek.
A fogyatékkal élő diákok közös műsorszámmal
lépnek fel a fesztiválon.
Fogyatékkal élő személy például a látássérült személy,
a mozgássérült személy, az értelmileg akadályozott személy.
A szervezők célja, hogy a gyerekek ismerkedjenek,
barátkozzanak és fogadják el az egymás közti különbségeket.
A fesztivál idei témája az Eurovíziós dalok lesznek.
Az eseményt Szabadka Város támogatja.


Húsvéthétfőn a vidámságé, a locsolkodásé a főszerep

Húsvéthétfőt ünnepelik ma a nyugati keresztény egyházak. Húsvét másnapja a vidámság, a mulatság ideje.

A mondai magyarázat szerint a Jézus sírját őrző katonák vízzel öntötték le a feltámadást felfedező, ujjongó asszonyokat, így akarták elhallgattatni őket.
Bár a húsvéti locsolkodás hagyománya elsősorban magyar szokás, a környező országokban is találkozunk vele. A víz tisztító, termékenységvarázsló erejébe vetett hit a húsvéti locsolás alapja, és helyileg kialakított különböző formái vannak.
Régebben vízbevető, vízbehányó hétfőnek nevezték húsvét hétfőjét, amikor gyakran erőszakkal vonszolták a kúthoz, vályúhoz a lányokat, és vödörrel öntötték rájuk a vizet. A szagos vízzel, kölnivel való locsolkodás és a locsolkodóvers újabb keletű szokás.
A locsolkodókat a lányok festett tojással jutalmazzák. A tojás a belőle kikelő madárral Jézus újjászületését, a népi hiedelem szerint az életet jelképezi, a piros szín Jézus kiontott vérét.

Húsvéthétfő van

A keresztény egyház ma ünnepli húsvét másnapját, vagyis húsvéthétfőt.

Ma április 1-je van.
Húsvéthétfő főleg a népszokásokról híres.
Húsvéthétfőn népszokás például a locsolkodás.
Vannak olyan helyek, ahol húsvéthétfőt
vízbevető hétfőnek nevezik.
Régen a falvakban a lányokat a kúthoz vitték,
és vödör vízzel leöntötték.
Húsvéthétfőn a fiúk még ma is meglocsolják a lányokat.
Az emberek régen abban hittek, hogy a locsolkodás
a termékenységvarázslás miatt
és a víz tisztító ereje miatt történik.
Termékenységvarázslás azt jelenti,
hogy a lánynak minél több gyermeke születhessen.
A locsolkodásért a fiúk piros tojást
vagy hímes, díszített tojást kapnak a lányoktól.
Ma a fiúk locsolóverset mondanak
a lányoknak azért, hogy piros tojást kaphassanak.
Ma a fiúk már legtöbbször illatos
parfümmel locsolják meg a lányokat.
A locsolkodás eredete onnan ered, miszerint
locsolással akarták elhallgattatni
a Jézus feltámadását hirdető asszonyokat.


Gyerekek! Színházban a helyetek!

Vasárnap kezdődik a csaknem egyhetes Nemzetközi Gyermekszínházi Fesztivál Szabadkán.

Idén 14 előadás szerepel a versenyprogramban, érkeznek produkciók Kínából, Oroszországból, Dél-Koreából, Lengyelországból, Olaszországból, Németországból és Magyarországról is.
A szervező, a szabadkai Szabadegyetem nyilvánosságra hozta az idei életműdíjasokat. Az elismerést a 101 éves Branka Veselinović színésznőnek és a 76 éves Ranko Risojević írónak adják át.
A gyermekszínházi fesztivál szeptember 27-ig, péntekig tart Szabadkán.

Nemzetközi Gyermekszínház Fesztivál lesz Szabadkán

Vasárnap kezdődik a Nemzetközi Gyermekszínház Fesztivál.

Vasárnap szeptember 22-e lesz.
Szabadkán lesz a Nemzetközi Gyermekszínház Fesztivál.
A Gyermekszínház Fesztiválon színházi előadások lesznek a gyerekeknek.
A Gyermekszínház Fesztivál nemzetközi lesz.
Azért lesz nemzetközi, mert sok országból érkeznek színészek.
A gyerekek sok külföldi színházi előadást tudnak megnézni.
Külföldi előadás lesz Kínából, Oroszországból, Dél-Koreából.
Külföldi előadás lesz Lengyelországból, Olaszországból.
Külföldi előadás lesz Németországból és Magyarországról is.
A Gyermekszínház Fesztivál szeptember 27-ig lesz.
Szeptember 27. péntek lesz.


Húsvétváró kiállítás Felsőhegyen

Húsvéti sonka, ünnepi kalács, a tavasz virágai és ünnepkört meghatározó díszes tojások is díszítették mindazok standját, akik részt vettek a felsőhegyi Könyvtár Kör által szervezett Húsvétváró Kiállításon.

A szemet kápráztató darabok mellett, a szervezők ünnepi műsorral is kedveskedtek a nagyszámú látogatóknak, mindemellett felelevenítésre kerültek a húsvéti szokások is. Az ünnepi műsorban felléptek a helyi Cinege óvoda kis táncosai, a Népdalbarátok Klubja és Ifjúsági Tagozata, valamint a törökkanizsai Tiszagyöngye Művelődési Egyesület tagjai is.
Kormos Eleonóra, alelnök, Könyvtár Kör, Felsőhegy: „Második alkalommal rendeztük meg ezt a nagyon szép húsvétváró alkalmat, mivelhogy a covid közbeszólt. Nagyon szeretjük itt a környékbeli falvakat, népeket hívtuk össze, hogy mutassák be az ő falujuk szokásait. Látszik, hogy nagyon szép számban összejöttek. Egyúttal megcsináltuk a szakkörünknek a hímes tojás festészetét is, mert a szakkörnek is volt több programja, a hímzést, a gyöngyfűzést már befejeztük, most pedig bemutatjuk a hímes tojásfestést, ahol dél-alföldi, sárközi, különböző mintákat megtanultunk.”

Húsvétváró kiállítás Felsőhegyen

Húsvétváró kiállítást szerveztek a hétvégén Felsőhegyen.

A húsvétváró kiállítást a felsőhegyi
Könyvtár Kör szervezte meg.
A kiállított termékek között húsvéti sonka,
ünnepi kalács, a tavasz virágai
és díszes tojások is voltak.
A kiállítás mellett a szervezők
ünnepi műsorral is kedveskedtek a látogatóknak.
Sokan voltak kíváncsiak a felsőhegyi húsvétváró kiállításra.
Az ünnepi műsorban felléptek
a felsőhegyi Cinege óvoda kis táncosai,
a Népdalbarátok Klubja és Ifjúsági Tagozata,
valamint a törökkanizsai
Tiszagyöngye Művelődési Egyesület tagjai is.
A húsvétváró kiállítást idén 2. alkalommal
szervezték meg Felsőhegyen.
A rendezvényen bemutatták a húsvéti szokásokat.
A kiállításon bemutatták és ki is lehetett próbálni
a hímes tojásfestést.


Kreatív mozgás Palicson

Kreatív mozgás címmel tartottak drámaműhelyt a palicsi Magyar Művelődési Központban.

A rendezvényen a szervezők nagy hangsúlyt fektettek a gyerekek szocializációjára. Az általános iskolás gyerekek olyan játékokon vettek részt, amelyek segítették szociális készségeik fejlesztését. A szerb nyelvű foglalkozást Gordana Vukov Ciganjik színész tartotta. A rendezvény egy szerb-magyar IPA-projektnek köszönhetően valósult meg.
Gordana Vukov Ciganjik, színész: „A műhelymunkán drámai játékokon veszünk részt, szóval játszunk, átmozgatjuk az egész testet, mivel a mozgás nagyon fontos a gyermekek fejlődésében, és valahogy napjainkban még inkább, amikor a digitális világban és az online életben élnek a gyerekek. Azt gondolom, nagyon fontos a mozgás.”

Kreatív mozgás Palicson

Kreatív mozgás címmel érdekes foglalkozást tartottak a gyerekeknek Palicson.

Ma szeptember 24-e,
csütörtök van.
A kreatív szó
azt jelenti, hogy
valami érdekes
és ötletes.
Ma a palicsi Magyar Művelődési
Központban tartották meg
az érdekes foglakozásokat
a gyerekeknek.
Általános iskolás
tanulók vettek részt
az érdekes játékokon
Palicson.
Szerb nyelvű gyerekeknek
volt tartva a foglalkozás.
A foglalkozáson
a gyerekek
csoportos játékokban
és érdekes mozgásos
játékokban vehettek részt.
A foglalkozásokat
1 szerb színésznő tartotta.
A színésznő neve
Gordana Vukov Ciganjik.
A gyerekek sokat nevettek,
és jókat játszottak
a mai foglalkozáson
Palicson.


Mintegy száz tamburás szólaltatta meg egy időben a hangszerét

A rekordkísérletre Vajdaságból, Magyarországról és Horvátországból is érkeztek zenekarok és szólisták, akik külön-külön is bemutatkoztak a közönségnek szombaton délután Péterrévén.

Zenés rekordkísérlet helyszíne volt ma délután Péterréve, közel száz tamburás játszott egyszerre a falu lövöldéjén. A zenészek között nagyon fiatalok is voltak, akik örömmel pengetik ezt a hangszert. Gulyás Erik, Péterréve: „Szép nótákat lehet játszani, és sok gyerekkel lehet ismerkedni.”
A péterrévei születésű ifj. Csasznyi Imre, a Góbé zenekar tagja erre az eseményre érkezett haza Budapestről, hogy levezényelje a közös produkciót. Szerinte a tambura a reneszánszát éli napjainkban: „Az emberek újra elkezdtek foglalkozni a hagyományainkkal, egyre több népzenei színpad van, úgy tűnik, hogy az emberek kezdik felismerni ezeket az értékeket.”
Az eseményre Vajdaságból, Magyarországról és Horvátországból érkeztek a zenészek, akik a közös muzsikálás mellett külön-külön is színpadra álltak. Kiss Szabolcs, szervező, Péterréve: „Ezen a területen van a legtöbb tamburás, és ezért könnyű volt összeszedni, nagyon szeretik, amit csinálnak, nem kellett sokáig biztatni őket, csak hívni.”
Ez a hangszer legalább annyira a miénk, mint másoké – jelentette ki a rendezvény megnyitóján Pásztor Bálint, a Vajdasági Magyar Szövetség alelnöke: „Jó, hogy a VMSZ Ifjúsági Fóruma megszervezte ezt a rendezvényt, pont ide szervezte, sokan vannak, jól érzik magukat az embereket, a zene összeköt, a zene vidámmá tesz bennünket, úgyhogy jó volt itt lenni.”
A tamburamuzsika mellett kirakodóvásár, gyerekprogramok és esti koncertek is várták a látogatókat.

100 tamburás zenélt egyszerre Péterrévén

100 tamburás zenélt egyszerre szombat délután Péterrévén.

Szombat július 20-a, tegnap volt.
Péterréve 1 falu Vajdaságban.
A tambura egy hangszer, amit pengetni kell az ujjunkkal.
A tambura hasonlít a gitárra, csak kisebb a mérete.
A tamburás az az ember, aki tamburán zenél.
Szombat délután rekordkísérletet csináltak a tamburások Péterrévén.
Rekordkísérlet az, amikor valaki olyan dolgot csinál, amit még senki más.
100 tamburás még nem zenélt egyszerre soha.
A rekordkísérletre Vajdaságból, Magyarországból és Horvátországból is jöttek tamburások.
Voltak nagyon fiatal gyerekek is a tamburás zenészek között.
A rekordkísérleten Csasznyi Imre is zenélt.
Csasznyi Imre 1 híres énekes.
Csasznyi Imre a Góbé zenekar énekese.
Csasznyi Imre Péterrévén született, de most Budapesten él.
Csasznyi Imre elmondta, nagyon örül a zenés programnak Péterrévén.
Szombaton a tambura zene mellett vásár is volt Péterrévén.
Szombaton a tambura zene mellett gyermekprogramok is voltak Péterrévén.
Szombaton a tambura zene mellett esti koncertek is voltak Péterrévén.


Colourful music - fotókiállítás Palicson

Colourful music címmel nyílt fotókiállítása Damir Vujkovićnak a palicsi Magyar Kultúrközpontban.

A művész olyan dokumentumfotókat állított ki, amelyek a kultúrközpontban megtartott események legjobb pillanatait örökítik meg. A kiállítás a Magyarország-Szerbia Interreg-IPA Határon Átnyúló Együttműködési Program által finanszírozott Colourful Cooperation projekt keretében valósult meg.
Damir Vujković fényképész: „24 fotó szerepel a kiállításon. Minden fotó itt készült a palicsi Magyar Kultúrközpontban. Volt itt tánc, zene, sok szép dolog. Én szeretem a dokumentumfotózást, szeretem nagyon.”

Fotókiállítás Palicson

Fotókiállítás nyílt Palicson a Magyar Kultúrközpontban.

A fotókat Damir Vujković
készítette.
A fotókiállítás címe
Colorful music.
A Colorful music cím
angolul van írva.
A Colorful music
azt jelenti magyarul,
hogy színes zene.
Olyan fényképek
lettek kiállítva,
amelyeket a fényképész
a palicsi Magyar Kultúrközpont
programjairól készített.
A fotókiállításon
24 fotó lett kiállítva.
Nagyon sok érdekes
fotó van kiállítva,
ahol például a gyerekek
táncolnak vagy énekelnek.


Az online térben tartják az idei Interetnót

Szabadka egyik legnagyobb fesztiváljának szervezői Facebook-oldalukon közölték a hírt.

Mint fogalmaznak, az élmény nem marad el, csak átalakul. Augusztus 22-e és 26-a között az interneten és a Pannon TV-ben követhetik majd a programokat a fesztiválozók. Lesznek koncertek, ének, tánc, kézműveskedés, mese és sok minden más is. A szervezők remélik, hogy a járványhelyzet javulásával és az előírások enyhülésével idővel élőben is megtarthatják a fesztivál programjait.

Interetno fesztivál az interneten

Idén az interneten lesz megszervezve az Interetno fesztivál.

Idén 2020 van.
Minden nyáron meg van
szervezve Szabadkán
a híres Interetno fesztivál.
Idén a koronavírus-járvány miatt
az interneten láthatjuk majd
az Interetno fesztivált.
Augusztus 22-től
augusztus 26-ig lesz
megszervezve
az Interetno fesztivál
az interneten keresztül.
Az Interetno fesztivált
az interneten és
a Pannon TV-ben lehet
majd nézni.
Lesznek koncertek,
énekes programok,
táncos programok,
kézműveskedés,
mesés programok és még
sok minden más
az idei Interetno fesztiválon.
A szervezők remélik,
hogy ahogy elmúlik
a járványhelyzet,
meg tudják tartani
élőben is
az Interetno fesztivált.


Szerbia bejutott az Eurovízió döntőjébe

Az Eurovíziós Dalfesztivál második elődöntőjében fellépő Konstrakta továbbjuttatta Szerbiát a döntőbe.

A torinói Palo Olimpico Arénában megrendezett második elődöntőben Konstrakta az est harmadik fellépőjeként állt színpadra csütörtök este. Tizennyolc ország képviseltette magát, amelyből csak tíz jutott tovább a szombati döntőbe.
Konstrakta produkcióját egyébként vastapssal jutalmazta a közönség. Az énekesnő a fellépés előtt leszögezte, csapatával mindent megtesznek azért, hogy Szerbia bejusson az Eurovíziós Dalfesztivál döntőjébe.
Szerbia mellett Belgium, Csehország, Azerbajdzsán, Lengyelország, Finnország, Észtország, Ausztrália, Svédország és Románia jutott tovább.

Szerbia bejutott az Eurovízió döntőjébe

Tegnap tartották meg az Eurovíziós Dalfesztivál második elődöntőjét.

Tegnap május 12-e, csütörtök volt.
Az Eurovíziós Dalfesztivált idén
Torinóban szervezik meg.
Torino 1 nagyváros Olaszországban.
A torinói Palo Olimpico Arénában szervezik meg
az Eurovíziós Dalfesztivált.
Az Eurovíziós Dalfesztiválra több országból
érkeznek énekesek.
Az Eurovíziós Dalfesztiválon a közönség
dönti el, hogy melyik ország dala a legjobb.
Szerbiai előadó is részt vesz
az Eurovíziós Dalfesztiválon.
A szerbiai előadót Konstraktanak hívják.
Csütörtök este 18 ország énekese
és együttese lépett fel.
A 18 együttes közül 10 csapat
jutott tovább a szombati döntőbe.
Tegnap az Eurovíziós Dalfesztivál második
elődöntőjében fellépő Konstrakta továbbjutott.
Ez azt jelenti, hogy szombaton
a döntőben is részt vesz a szerbiai együttes.
Szombat május 14-e, holnap lesz.
Konstrakta fellépését nagy tapssal
jutalmazta meg a közönség csütörtök este.
Szerbia mellett továbbjutott még
a szombati döntőbe Belgium, Csehország,
Azerbajdzsán, Lengyelország, Finnország,
Észtország, Ausztrália, Svédország és Románia is.


Előadások, kiállítás, Pataki gyűrű-díj

Hétfőn kezdődik a Délvidéki Magyar Színjátszás Napja alkalmából szervezett rendezvénysorozat. Előadásokkal és kiállítással is várják az érdeklődőket. Október 29-én átadják a Pataki gyűrű-díjat is.

Idén 20. alkalommal szervezi meg a Szabadkai Népszínház a Délvidéki Magyar Színjátszás Napját, annak emlékére, hogy 1945. október 29-én mutatták be a Szabadkai Népszínház első darabját. Balázs Béla Boszkorkánytánc című művéből Pataki László rendezett előadást.
Igor Lerić, igazgatóhelyettes, Szabadkai Népszínház: „A rendezvény fő eseménye a gálaest, amelyen átadjuk a Pataki gyűrű-díjat. Ez a legrangosabb színházi kitüntetés, amelyet magyar nyelven játszó vajdasági színész kaphat.”
A programok már október 24-én, hétfőn a topolyai Mara amatőr csoport a Tudós nők című előadásával indulnak. Kedden pedig a budapesti Magyar Művészeti Akadémia Harag György-kiállítását tekintheti meg a közönség a szabadkai Kortárs Galériában. Bizonyos tervezett programok azonban a színház nehéz anyagi helyzete miatt, elmaradnak.
Körmöci Petronella, társulatvezető, Szabadkai Népszínház Magyar Társulata: „A következő napra tervezett, már a közönség által is megszokott felolvasószínház sajnos elmarad, illetve az ezt követő napon is a Zentai Magyar Kamaraszínház bemutatkozása is sajnos forráshiány miatt elmarad. Nem titok, nagyon nehéz időket élünk, a színház is rettenetesen nehéz helyzetben van. Viszont a felolvasó színházra beérkezett művek részt vesznek majd a következő évadban megrendezendő felolvasószínházi rendezvényen.”
A Pataki gyűrű-díjat október 29-én adják át, amelyet az előző évadban nyújtott legkiemelkedőbb színészi alakításért ítéli oda a zsűri. Az idei jelöltek: Banka Lívia, Hajdú Tamás, Mészáros Árpád, Pámer Csilla és Szilágyi Áron, valamint az előző évadból még Fülöp Tímea és Német Attila is a nomináltak listájára került.

Előadások, kiállítások, Pataki gyűrű-díj

Hétfőn lesz a Délvidéki Magyar Színjátszás Napja.

Hétfő október 24-e lesz.
Hétfőtől a Délvidéki Színjátszás Napja alkalmából
előadásokkal és kiállításokkal is várják
az érdeklődőket.
Idén 20. alkalommal szervezi meg
a Szabadkai Népszínház
a Délvidéki Magyar Színjátszás napját.
Annak emlékére szervezik meg a programokat,
hogy 1945. október 29-én mutatták be
az első előadást a Szabadkai Népszínházban.
Az első előadást Pataki László rendezte.
A programsorozat része lesz
október 29-én a Pataki gyűrű-díj átadása
és ünnepi műsora is.
Október 29-e szombat lesz.
A Pataki gyűrű-díj a legfontosabb
színházi kitüntetés, amit magyar nyelven játszó
vajdasági színész kaphat.
A Pataki gyűrű-díj idei jelöltjei:
Banka Lívia, Hajdú Tamás, Mészáros Árpád,
Pámer Csilla, Szilágyi Áron,
valamint Fülöp Tímea és Német Attila.
A programok már október 24-én elkezdődnek.
Ezen a napon a topolyai Mara amatőr csoport
a Tudós nők című előadását mutatja be.
Kedden, vagyis október 25-én a budapesti
Magyar Művészeti Akadémia
Harag György-kiállítását tekintheti meg
a közönség a szabadkai Kortárs Galériában.
Lesznek olyan programok amelyek sajnos elmaradnak
a színház nehéz pénzügyi helyzete miatt.
A felolvasó színház és a Zentai Magyar
Kamaraszínház bemutatkozása is elmarad.


Silling István kapta a Vándorkulacsot

Silling István néprajzkutatóé lett az idei Kanizsai Írótábor Vándorkulacsa. A háromnapos esemény utolsó napja megemlékezéssel és hagyományosan az írótábor Vándorkulacsának az átadásával zárult.

A Kanizsai Írótábor zárónapján a hagyományokhoz híven átadták a Vándorkulacsot, ami az idei évben Silling István néprajzkutatóhoz került, aki kutató munkája mellett szépirodalommal is foglalkozik.
Silling István, néprajzkutató: „A díj egy meglepetés, hiszen, ahogy már mondtam, olyan díjakat kaptam eddig, mintha befejeztem volna a tevékenységemet, és lám most a vajdasági magyar írók felfedezik a néprajzkutatót, a nyelvjáráskutatót és a néha szépirodalmat is művelő, szórványban élő magyar írót, költőt, mondjam így?”
A program részeként megemlékeztek Sinkovits Péter íróról, költőről és Bogdán József papköltőről is, akik az idei évben hunytak el, és több évtizeden keresztül az írótábor résztvevői voltak.
Verebes Ernő, a Kanizsai Írótábor szervezőbizottságának elnöke: „Ez nemcsak egy megemlékezés, ők valahol itt jelen voltak. Az biztos, hogy az én életemben is, mint annyi jelenlevő írótárs vagy kolléga életében is, ez a két ember ott van, nemcsak ott volt, ott van.”
A 71. Kanizsai Írótábor három napja alatt irodalmi tanácskozásokon, irodalmi beszélgetéseken és kiállításmegnyitón is részt vehettek az érdeklődők.

Silling István kapta a Vándorkulacsot

Silling István kapta az idei Kanizsai Írótábor Vándorkulacsát.

Silling István néprajzkutató és írással is foglalkozik.
A magyarkanizsai írótábor tegnapi
utolsó napján adták át a Vándorkulacsot.
Tegnap szeptember 2-a, szombat volt.
A programon megemlékeztek Sinkovits Péter íróról
és Bogdán József papköltőről is.
Mind a 2 író az idei évben hunyt el,
és több éven keresztül az írótábor résztvevői voltak.
Idén 71. alkalommal szervezték meg az Írótábort Magyarkanizsán.
Az írótábor 3 napja alatt irodalmi beszélgetéseken
és kiállításmegnyitón is részt vehettek az érdeklődők.


Palics idén 29. alkalommal nyitja meg kapuit az európai filmalkotások előtt

A vetítések fő helyszíne a nyári színpad lesz, de az Abbázia, valamint a szabadkai Eurocinema és Lifka Sándor Art Moziban is lesznek projekciók.

A filmfesztivált beharangozó sajtójátékoztatón elhangzott, hogy a filmek kiválasztásakor ezúttal is fontos szempont volt a minőségi, mély mondanivalóval rendelkező alkotások bemutatása. A látogatók 130 filmet nézhetnek meg. A vetítésre kerülő filmekről bővebb információ a palicfilmfestival.com honlapon olvasható.
Miroslav Mogorović, programigazgató, Palicsi Filmfesztivál: „Igazán minőségi alkotások is helyet kaptak az eseményen olyan alkotóktól, akik a korábbi filmfesztiválokról díjakkal tértek haza. Persze ez nem jelenti azt, hogy jobbak vagy rosszabbak ezáltal a filmek. Egy versenyprogramunk van, amelyeket két helyszínen tudunk bemutatni, minőségtől függően. Persze a Párhuzamok és ütközések programunk 80 százaléka megállná a helyét a nyári színpadon is, csak a terminusok, amelyek a rendelkezésünkre állnak, nem teszik lehetővé.”

Palicsi Filmfesztivál 29. alkalommal is

Idén 29. alkalommal szervezik meg Palicson a filmfesztivált.

Idén 2022 van.
A Palicsi Filmfesztivál július 16-tól 22-ig fog tartani.
Ma július 16-a, péntek van.
Július 22-e jövő péntek lesz.
A filmek vetítésének fő helyszíne
a palicsi nyári színpad lesz.
A palicsi Abbázia moziban,
a szabadkai Eurocinema moziban
és a Lifka Sándor Art Moziban is
vetítenek majd filmeket.
A filmfesztivál szervezői elmondták,
olyan filmek lesznek idén is bemutatva,
amelyek minőségiek és komoly mondanivalójuk van.
A látogatók 130 filmet nézhetnek meg
idén a Palicsi Filmfesztiválon.
A vetítésre kerülő filmekről még több információt
a palicfilmfestival.com internetes oldalon lehet olvasni.


Dužijanca Szabadkán augusztus 13-án és 15-én

A Dužijanca, azaz az aratóünnepség záróceremóniáit tartják Szabadkán, augusztus 13-án és 15-én is.

Az elsőt vasárnap a Dužijanca Bunyevác Horvát Egyesület szervezi, a másodikat pedig kedden a Bunyevác Művelődési Központ. A horvát bunyevácok aratóünnepség-sorozata 10-én kezdődik. A négy nap alatt irodalmi est, kézműves szalmaképek kiállítása, tamburamuzsika, a legszebb kirakat kiválasztása valamint díszes fiákerfelvonulást is várja majd az érdeklődőket Szabadka központjában. Suzana Kujundžić Ostojić, a Bunyevác Nemzeti Tanács elnöke és a szabadkai Bunyevác Művelődési Központ vezetője elmondta, idén az intézményük 20 éves évfordulóján Belgrádban és Újvidéken is megemlékeznek a bunyevác aratóünnepségről. A szabadkaiak a Vajdasági Múzeum tárlatából is ízelítőt kapnak.
Suzana Kujundžić Ostojić, vezető, Bunyevác Művelődési Központ, Szabadka: „Ami megelőzi a Dužijancát, az a kenyérkiállítás lesz, vagyis a legszebb kenyeret készítő asszonyok versenye. Természetesen férfiak is jelentkeznek erre a versenyre. Ezt 14-én tartjuk a szabadkai Városháza előcsarnokában. Persze lesz itt néhány érdekesség is, így a Vajdasági Múzeumból érkeznek egy kiállítással, vagyis egy kiállítás részletével: ezek archeológiai ásatások leletei arról, hogy hogyan is művelték meg valamikor a földet és hogyan készítették a kenyeret. Ezt is láthatjuk majd. Megkóstolhatjuk az antik kenyeret. Tehát az archeológusok rekonstruálták a kenyér receptjét, ásatások alapján, és megkóstolhatjuk az antik recept alapján elkészített kenyeret is.”

Dužijanca Szabadkán

Augusztus 13-án és 15-én tartják meg a Dužijanca záróünnepségét Szabadkán.

Augusztus 13-a vasárnap lesz.
Augusztus 15-e kedd lesz.
A dužijanca aratóünnepséget jelent.
Az első záróünnepséget vasárnap
a Dužijanca Bunyevác Horvát Egyesület szervezi.
Kedden a Bunyevác Művelődési Központ szervezi
a dužijanca második záróünnepségét.
A bunyevác délszláv népcsoport a Bácskában.
Magyarországon is élnek bunyevácok.
A horvát bunyevácok aratóünnepsége ma kezdődik.
Ma augusztus 10-e, csütörtök van.
A 4 nap alatt irodalmi estek, kézműves szalmaképek kiállítása,
tamburamuzsika, a legszebb kirakat kiválasztása
és díszes lovaskocsis felvonulás is várja majd
az érdeklődőket Szabadka központjában.
Idén Belgrádban és Újvidéken is megünneplik
a bunyevác aratóünnepséget.
Kenyérkiállítás is lesz a dužijanca programjaként.
Ez a legszebb kenyeret készítő asszonyok versenye.
Férfiak is jelentkezhetnek erre a versenyre.
A kenyérkiállítást augusztus 14-én tartják
a szabadkai Városháza előcsarnokában.
Augusztus 14-e hétfő lesz.


Citera pendüljön, ének zendüljön!

Népzenei vetélkedőt tartottak Ludason, ahol az érdeklődők 62 produkciót láthattak, közel 250 citerás és énekes előadásában.

A népzenei vetélkedőre, énekesek és citerás fiatalok jelentkezhettek, akik különböző korcsoportokban és kategóriákban léptek színpadra a ludasi Művelődési házban. Énekszólisták, énekkettősök, énekcsoportok, citeraszólisták és zenekarok - ezek képezték a kategóriákat.
Tilinkó Zsófia, Horgos: „Öt vagy hat éve abbahagytam a néptáncot. Aztán üresnek éreztem az egészet. Akkor kaptam egy felajánlást, hogy próbáljam meg a citerázást. Akkor úgy gondoltam, hogy miért ne. Ez ugyanúgy kötődés a népi kultúrához, ami pedig érdekelt engem.”
Hajvert Zalán, Bácsfeketehegy: „Minden szerdán, háromnegyed órát volt egyéni énekórám. Mert szólóban is fellépek meg csoportosan is. Győri népdalokat fogok előadni.”
A versenyre egy szabadon választott népdalcsokorral lehetett nevezni. A részvétel további feltétele az volt, hogy mindenki arról a településről, vagy annak környékéről hozzon népdalt, ahonnan származik.
Égető Gabriella, Padé: „Mi gombosi népdalokat adunk elő. Nagyon sokat gyakoroltunk rá. Nehéz volt, mert vannak benne magas és mély hangok. És mindezt megkellet tanulnunk, hogy melyik hol van.”
Az előadásokat szakmai zsűri értékelte, Kovács Kata Krisztina népzenetanár Budapestről, Hézső Zsolt népzenész és citeraoktató, valamint Kelemen Zsolt népzenetanár, népzenész.
Kovács Kata Krisztina, zsűritag: „Az összeállításokat nézzük, hogy milyen tájegységről hoznak anyagot. Hogy abban milyen részben jelenik meg az új vagy a régi stílus. Sokan énekelnek is a citera mellé, amit én mindig örömmel fogadok. Az nagyon sokat számít, mennyire tudnak felszabadulni és igyekszünk minél kevésbé versenyszituációt teremteni.”
A vetélkedők után koncerttel is készültek a szervezők, ugyanis Cseszák Zsombor és a Csermely zenekar is színpadra lépett.
Guci Mónika, szervező: „Harmadik alkalommal szervezzük meg a Citera pendüljön, ének zendüljön! elnevezésű népzenei vetélkedőt. Ez azért jött létre, hogy segítsük a citerások és a népi énekesek szakmai fejlődését. 2017 óta népzenei tábort is szervezünk, aminek ugyanez a célja, hogy segítsük a citerások és énekeseket.”
Elhangzott, hogy továbbra is támogatni szeretnék a szervezők a népművészet fejlődését. Az esemény díjkiosztóval zárult.

Népzenei versenyt tartottak Ludason

Népzenei versenyt tartottak tegnap Ludason.

Tegnap május 27-e, szombat volt.
Az érdeklődők 62 előadást láthattak tegnap.
Közel 250 citerás és énekes lépett fel a népzenei versenyen.
A ludasi Művelődési házban tartották meg
a népzenei versenyt.
A versenyre énekesek és citerás fiatalok jelentkezhettek.
A versenyre szabadon választott
népdalokkal lehetett jelentkezni.
A részvétel további feltétele az volt,
hogy mindenki arról a településről,
vagy annak környékéről hozzon népdalt,
ahonnan származik.
Az előadásokat szakmai zsűri értékelte.
A szakmai zsűri között volt
Kovács Kata Krisztina népzenetanár Budapestről,
Hézső Zsolt népzenész és citeraoktató
és Kelemen Zsolt népzenetanár, népzenész.
Idén 3. alkalommal szervezték meg
a Citera pendüljön, ének zendüljön! elnevezésű
népzenei versenyt.
2017 óta népzenei tábort is szerveznek Ludason.
A rendezvény és a tábor célja is az,
hogy segítsék a citerások és énekesek fejlődését.
A fellépések után koncerttel is készültek a szervezők.
Cseszák Zsombor és a Csermely zenekar is színpadra lépett.
A tegnapi népzenei verseny díjkiosztóval fejeződött.


Nyári gyerektábor a Szabadkai Kortárs Galériában

Palota nagyító alatt elnevezéssel első ízben szerveztek nyári tábort a Szabadkai Kortárs Galériában. Ezen a héten magyar, jövő héten pedig szerb nyelven zajlik az esemény.

A foglalkozásokat 8 és 12 óra között tartják meg, amelyek során a gyerekek megismerhetik a 120 éves Raichle-palota történetét és jelentőségét, valamint műhelyfoglalkozás és sok-sok játék is várja őket. A táborba a 8 és 12 év közötti korosztály jelentkezhetett, az elkészült munkáikból pedig egy kiállítás nyílik szombaton 12 órakor.
Szalma Viktória, igazgató, Szabadkai Kortárs Galéria: „Minden napra más programot terveztünk, nem leszünk folyamatosan a galériában, hanem teszünk egy sétát a városban, ahol megismerkednek Raichle Ferenc egyéb műveivel, épületekkel amelyeket ő tervezett. Ellátogatunk majd a toronyba, detektív játék lesz, sok meglepetéssel várjuk őket. Úgy gondolom, hogy nagyon tartalmas lesz ez az egy hét, amit velünk töltenek. A végén egy kiállítással zárjuk a tábort, a gyerekek által készítettek munkákból, a tárlatvezetést ők fogják bemutatni a szüleiknek, az érdeklődőknek és ez lesz a vége.”

Első alkalommal szerveznek nyári gyerektábort a Szabadkai Kortárs Galériában.

A gyerektábor a Palota nagyító alatt elnevezést kapta.
Magyar nyelven június 24-e és 28-a között tartják a tábort.
Tegnap június 24-e, hétfő volt.
Jövő héten szerb nyelven tartják majd meg a tábort.
Jövő hét július 1-jén kezdődik.
A foglalkozásokat reggel 8 óra és 12 óra között tartják meg.
A foglalkozások során a gyerekek megismerhetik
a 120 éves Raichle-palota történetét és fontosságát.
A foglalkozásokon sok-sok érdekes játék is várja a gyerekeket.
A táborba a 8 és 12 év közötti korosztály jelentkezhetett.
A gyerekek munkáiból egy kiállítás is nyílik szombaton 12 órakor.
Szombat június 29-e lesz.


Elmarad az Etnofest

Az Etnofest, az ország legrégebb óta működő világzenei rendezvénye nyitja meg minden évben a fesztiválidényt Szabadkán és Palicson. Az Etnofest június 18-án kezdődött volna. Idén elmarad.

A szervezők nem tudják, hogy ősszel sor kerülhet-e a rendezvényre, vagy majd csak jövőre rendezik meg a 17. világzenei fesztivált.
Izraeli, belga és francia zenészek léptek volna fel az idei Etnofesten június 18-a és 21-e között Szabadkán és Palicson. Dejan Vujinović azt mondja, még most sem kaptak hivatalos értesítést a fesztivállal kapcsolatban. A szervezők jobbnak látták a nyár elejei rendezvényt lemondani. Az Etnofest szervezői a későbbiekben döntenek arról, hogy ősszel tartják meg a világzenei fesztivált, vagy következő év júniusában.

Elmarad az Etnofest

A koronavírus-járvány miatt
marad el júniusban
az Etnofest.
Az Etnofest Szerbia
legrégebb óta működő
világzenei rendezvénye.
Az Etnofest minden évben
Szabadkán és Palicson van
megszervezve.
Az Etnofest június 18-án
kezdődött volna.
A szervezők még nem tudják,
hogy ősszel vagy
csak jövő évben tudják
megszervezni az Etnofestet.


Brnabić: Fontos a kulturális intézmények mihamarabbi működése

Több mint öt hónap kihagyás után hamarosan megnyílhatnak a mozik és a színházak Szerbiában. Erről egyeztetett ma Ana Brnabić a színházak, a mozik, valamint a rendezvények képviselőivel.

Megvitatták, hogy a kulturális intézmények hogyan működhetnének biztonságosan a javasolt egészségügyi intézkedések betartása mellett. A válságstáb döntésére várnak jelenleg.
A szerb miniszterelnök hangsúlyozta, fontos, hogy a kulturális intézmények mielőbb megkezdjék a munkát, hiszen a járványhelyzet miatt súlyos károkat szenvedtek.

Fontos, hogy újra működjenek a színházak, a mozik

Ana Brnabić azt mondta, fontos, hogy minél előbb működni tudjanak a kulturális intézmények.

Ana Brnabić a szerb
miniszterelnök.
Kulturális intézmény
például a színház
vagy a mozi.
Több mint 5 hónapja
zárva vannak a színházak
és a mozik Szerbiában
a koronavírus-járvány miatt.
Nem sokára újra
megnyílhatnak
a színházak és a mozik
Szerbiában.
A színházakban és
a mozikban is
be kell majd tartani
az egészségügyi intézkedéseket.
Egészségügyi intézkedés
például a maszk viselése,
a kézfertőtlenítés
és a távolságtartás.
Nem sokára döntés
jön létre arról,
hogy mikor nyílhatnak újra
a színházak és a mozik
Szerbiában.


Könyvtárak a Strandon

A Városi Kertészeti Közvállalat és a Heror Media Pont ügynökség szervezésében az Újvidéki Városi Könyvtár az idén is megtartja a Könyvtárak a Strandon rendezvénysorozatát.

Az ünnepi megnyitó július 1-jén este 18 órakor lesz. A látogatók ingyen kölcsönözhetnek könyveket, elolvashatják a napi sajtót, valamint különböző programokon vehetnek részt. A könyveket az érdeklődők egy napra kölcsönözhetik.
A szervezők bejelentették, hogy az előző évekhez hasonlóan a kisebbségi nyelveken megjelenő folyóiratok is az olvasók rendelkezésére állnak. A programokat júliusban és augusztusban szervezik meg.

Könyvtárak a Strandon

Az Újvidéki Könyvtár megszervezi a Könyvtárak a Strandon nevű programot.

A Könyvtárak a Strandon program megnyitója július 1-jén lesz.
Július 1-jén este 6 órakor az Újvidéki Könyvtárban lesz a megnyitó.
Az emberek ingyen kikölcsönözhetnek könyveket az Újvidéki Könyvtárból.
Az ember kikölcsönöz 1 könyvet, és elviszi a strandra olvasni.
Kikölcsönözni azt jelenti, hogy kiveszi a könyvet az ember, de vissza is kell vinni a könyvtárba.
A könyveket 1 napra lehet kikölcsönözni az Újvidéki Könyvtárból.
Az emberek könyveket és újságokat is ki tudnak kölcsönözni.
Az emberek a kisebbség nyelvén megírt könyveket is ki tudják kölcsönözni.
Kisebbségi nyelv Szerbiában például a magyar vagy a horvát.
A Könyvtárak a Strandon program júliusban és augusztusban is lesz.
A Könyvtár a Strandon program azért lesz, hogy sok ember olvasson.
Minden ember tud találni érdekes és jó könyvet.
Olvasni jó!


Tanári hangverseny a szabadkai Városháza dísztermében

Az esemény november kilencedikén, szerdán este hét órakor lesz. A már tradícióval rendelkező rendezvény egyik célja a tanulók ösztönzése. A belépés a koncertre ingyenes.

Guzsvány Lénárd, igazgatóhelyettes, Zeneiskola, Szabadka: „Nagyon sok szeretettel várunk minden kedves érdeklődőt. Főként a tanügyben dolgozókat, hiszen ez úgymond az ő, a tanügyben dolgozóknak a napja, és ebből az alkalomból is már tradicionálisan szervezzük meg ezt a koncertet, több alkalommal. Ezzel egy motivációt is szeretnénk adni a diákjainknak, hiszen itt a tanáraikat másmilyen szemszögből is megláthatják. Talán a legfontosabb oldaláról, úgy amikor zenélnek. Tehát, ha szólóban, ha kamarazenében vagy ha zenekari játékban is.”

Tanári hangverseny a szabadkai Városházában

Tanári hangversenyt szerveznek a szabadkai Városháza dísztermében.

A tanári hangversenyt november 9-én,
szerdán este 7 órakor tartják meg.
A tanári hangversenyt a szabadkai
Zeneiskola szervezi meg.
A szervezők más tanárokat és diákokat is
szeretettel várnak.
A tanári hangverseny célja, hogy bátorítsák
a tanulókat is a zenélésre.
A szerda esti koncertre a belépés ingyenes lesz.


Jazzik, tizedszer, Szabadkán

Még pénteken is érdemes a fesztivál programjaira elmenni. Híres zenészeket hívtak meg.

Tizedik alkalommal szervezték meg a Jazzik fesztivált Szabadkán. Az eddigiekhez híven idén is kísérőprogramok, mesterkurzusok és örömzenélés is színesíti a kínálatot. A Szabadkai Zeneiskola fiatal tehetségei mellett pedig számos neves előadó is fellép a fesztiválon.
A Jazzik fesztivál évek óta együttműködik a Szabadkai Zeneiskolával. A jazzszakos diákok pedig idén is lehetőséget kaptak a bemutatkozásra. Molnár Alíz szerint fantasztikus, hogy a műfaj nagyjai előtt léphetnek a színpadra.
Molnár Alíz, tanuló, Szabadkai Zeneiskola, Szabadka: „Tavalyelőtt volt az első Jazzikem, és most idén újra eljöhettem ide. Nagy megtiszteltetés számomra, hogy felléphetek ugyanis egy nagyon jó zenekarral az iskola zenekarával lépük fel.”
A szabadkai Sax Clubban megálmodott jazz-fesztivál minden évben sok embert vonzz - mondta el Bunford Gábor. A fesztivál művészeti vezetője hozzátette, a programok minden évben telt házasak: „Szabadkának igenis van jazz közönsége, és mindig is volt. Ezt még 10-15 évvel ezelőtt, amikor a Saxban játszottunk, akkor is éreztük. Mindig volt rá kereslet. Az idén is szerintem nagyon jó lesz.”
Az est folyamán többek között fellépett Bojana Stamenov, valamint az újvidéki Big Band is. Péntek este pedig az amerikai Chanda Rule és nemzetközi kvintettje lép színpadra, de fellép még a legendás jazz zongorista Kirk Lightsey is.

Jazzik fesztivál Szabadkán

Tegnap kezdődött a Jazzik fesztivál Szabadkán.

Tegnap október 24-e, csütörtök volt.
A Jazzik fesztiválon jazz koncerteket lehet meghallgatni.
A jazz 1 zenei műfaj.
Zenei műfaj például a jazz, a rock, a pop, és a népi zene is.
A Jazzik fesztivált 10. alkalommal szervezik meg.
A Jazzik fesztivál a szabadkai Sax Clubban van.
Pénteken is lesznek jazz koncertek.
Péntek október 25-e, ma van.
A Jazzik fesztiválon híres jazz énekesek lépnek fel.
A Jazzik fesztiválon külföldi énekesek is fellépnek.
A Jazzik fesztiválon a Szabadkai Zeneiskola tanulói is fellépnek.
Bunford Gábor az egyik szervezője a Jazzik fesztiválnak.
Bunford Gábor elmondta, sok embert várnak a Jazzik fesztiválra.
Bunford Gábor elmondta, a korábbi években telt ház volt a Jazzik fesztiválon.
Telt ház az, amikor 1 helyen annyira sok ember van, hogy már többen nem férnek be.


Folytatódik a Szabadkai Városi Könyvtár épületének felújítása

A cél továbbra is, hogy egy minőségi, XXI. századi könyvtárat hozzanak létre. A szabadkai Városi Könyvtár épületének felújítását a magyar kormány támogatásával valósítják meg.

A Szabadkai Városi Könyvtár olvasóterme kedden délután a zsúfolásig megtelt olvasókkal. A könyvtár az idősebb és a fiatalabb generációnak egyaránt kedvelt helye.
Mihajlo Ljubišević, Szabadka: „A könyvtárnak nagyon gazdag könyvgyűjteménye van. Nagyon jók a feltételek és a légkör is megfelelő.”
A Szabadkai Városi Könyvtár épületének felújítása jelenleg is folyamatban van - mondta el Dragan Rokvić. A légkondicionálás és a tűzjelzőrendszer korszerűsítését már teljesen megoldották, valamint egy felvonó is helyet kapott az épületben. Az intézmény igazgatója elmondta: „Az első szakasza az új olvasóterem építésének befejeződött, és éppen ezekben a napokban kezdik meg a második szakasz munkálatait is. Azt várjuk, hogy néhány hónap múlva elkészül az új, XXI. századi olvasóterem. Ugyanakkor komoly projektet készítünk az egész épület újjáépítésére és újjáélesztésére vonatkozóan.”
A Raichle Ferenc tervezte épület 1895-ben épült, akkoriban a Nemzeti Kaszinónak adott otthont, ami a társadalmi-kulturális élet színterének számított. A Szabadkai Városi Könyvtár csak az 1950-es években költözött a patinás épületbe. Az illetékes azt is elmondta, szeretnék megtartani mindazt, amit Raichle Ferenc építészmérnök megálmodott, azonban a modernizálásra is szükség van.
A magyar kormány július eleji döntése értelmében idén 1 milliárd 89 millió forintot hagytak jóvá már folyamatban lévő, illetve új projektekre Vajdaságban - hangzott el Tusnádfürdőn. A 11 terv között szerepel a szabadkai Városi Könyvtár újjáépítése is.
Pásztor István, elnök, Vajdasági Magyar Szövetség: „Prioritásokat kell mindig felállítani. Azt gondolom, hogy az egyik fontos prioritás mindig az, hogy amit elkezdtünk, azt befejezzük. Ne maradjon félbe, hanem befejezve funkcióba tudjuk helyezni.”
A magyar kormány döntésének értelmében jövőre további 325 millió, 2021-ben pedig 290 millió forint áll majd a vajdasági magyarság rendelkezésére.

A Szabadkai Városi Könyvtár épületét újítják fel.

A Szabadkai Városi Könyvtár nagyon régi épület.
A Szabadkai Városi Könyvtár felújítása nagyon fontos.
A Szabadkai Városi Könyvtár felújítására Magyarország ad pénzt.
Magyarország sokat segít Vajdaságnak.
Azért újítják fel a Szabadkai Városi Könyvtárat, hogy szép és modern legyen.
Modern szó azt jelenti, hogy valami nagyon új.
A légkondicionálást is felújították a Szabadkai Városi Könyvtárban.
A légkondicionálás felújításával frissebb lesz a levegő a könyvtárban.
A tűzjelzőrendszert is felújították a Szabadkai Városi Könyvtárban.
A tűzjelzőrendszer gyorsan jelez, amikor tűz van.
A tűzjelzőrendszer felújítása miatt nagyobb a biztonság a könyvtárban.
A könyvtárba liftet is építettek.
A liftet felvonónak is lehet hívni.
A lift megkönnyíti az embereknek azt, hogy felmenjenek az emeletre.
Annak az embernek, aki nem tud felmenni a lépcsőn, nagyon fontos a lift.
A Szabadkai Városi Könyvtár olvasótermét is felújítják.
Az olvasóterembe nagyon sok ember jár olvasni.
Fontos, hogy az olvasóterem is szép és modern legyen.
Az új olvasóterem nemsokára kész lesz a Szabadkai Városi Könyvtárban.


Operettest lesz holnap a szabadkai zsinagógában

Válogatást hallhatnak az operettirodalom legnagyobb klasszikusainak műveiből Vitkay Kucsera Ágota koncert- és operaénekes és Kőrösi István színművész előadásában.

Felcsendül az Álom, álom, a Messze a nagy erdő, a Lila akácok, a Hajmási Péter, Hajmási Pál és még számos ismert dallam az operett világából.
Paskó Csaba karmester Közügyek című műsorunkban mesélte el, mire számíthat holnap a közönség.

Operettest lesz ma a szabadkai zsinagógában

Operettestet szerveznek ma este 7 órától a szabadkai zsinagógában.

Ma október 7-e, csütörtök van.
A legismertebb operett műveket hallhatják
ma este az érdeklődők a szabadkai zsinagógában.
Vitkay Kucsera Ágota operaénekes
és Kőrösi István színész fog énekelni
ma este a szabadkai zsinagógában.
Hallható lesz ma este például
az Álom, álom édes álom,
a Messze a nagy erdő,
a Lila akácok, a Hajmási Péter, Hajmási Pál
és még sok ismert dal az operett világából.
A ma esti operettest karmestere Paskó Csaba lesz.
A karmester a nagyobb zenei együttesek vezetője.


Továbbra is sok az ittas vezető

Az alkoholos befolyásoltság a legtöbb közlekedési baleset okozója Szerbiában - jelentette ki Vladimir Rebić a szerb közmédia reggeli műsorában.

A szerbiai rendőrség igazgatója kiemelte, az év eleje óta 300 ember vesztette életét az utakon, nyár eleje óta 130-an és csak júliusban 63-an. Mint mondta, a rendőrség megkezdte a fokozott sebességmérést az utakon, és a legtöbb esetben elvégzik az alkoholtesztet is. Így próbálják a vezetőket arra sarkallni, hogy ittas állapotban ne üljenek a volán mögé és tartsák be a sebességkorlátozást. Szavai szerint a nyári hónapokban sokkal jellemzőbbek a közlekedési balesetek. 2012 nyara volt a legrosszabb, akkor 265 személy vesztette életét az utakon. A legkevesebben 2014 nyarán, akkor 140 ember halt meg.
Vladimir Rebić, a szerbiai rendőrség igazgatója: „Számos jelentős intézkedést hoztunk meg ennek érdekében. Bevezettük az átlagsebességet, valamint minden alkalommal, amikor megállítjuk a sofőrt, függetlenül attól, hogy rutinellenőrzésről van szó, vagy valamilyen szabálysértés miatt állítja meg a rendőr, mondjuk, mert nem csatolta be a biztonsági övet, vagy bármi más miatt, minden alkalommal szondáztatjuk is a sofőrt.”

Még mindig sok az ittas vezető

Még mindig sok az ittas vezető Szerbiában.

Ittas vezető az, aki alkoholt iszik vezetés előtt.
Az ittas vezetés miatt van a legtöbb közlekedési baleset Szerbiában.
2019 januárjától összesen 300 ember halt meg közlekedési balesetben.
Nyár eleje óta 130 ember halt meg közlekedési balesetben.
Nyár eleje júniusban van.
Júliusban is sok ember hunyt el közlekedési balesetben.
Júliusban összesen 63 ember halt meg közlekedési balesetben.
Közlekedési baleset például, amikor 2 autó egymásnak ütközik.
A rendőrök ellenőrzik az utakon, hogy az emberek milyen gyorsan vezetnek.
A rendőrök megbüntetik azt az embert, aki gyorsan vezet.
A rendőrök ellenőrzik az utakon, hogy ne vezessen senki ittasan.
A rendőrök megbüntetik azt az embert, aki ittasan vezet.
Tilos ittasan vezetni.
A rendőrök azt is ellenőrzik, hogy az autóban mindenkinek be legyen kapcsolva a biztonsági öv.
A biztonsági övet az első üléseken is fontos bekapcsolni.
A biztonsági övet a hátsó üléseken is fontos bekapcsolni.
Fontos, hogy szépen, lassan vezessen minden ember, hogy ne történjen baleset.
Vigyázzunk egymás biztonságára az utakon is!


Egy szabadkai nőt gyanúsítanak az oroszlánkölyök illegális birtoklásával

A 33 éves nőnél házkutatást tartott a rendőrség, és további állatokat foglaltak le: 18 afrikai óriáscsigát. Ezeket, akárcsak korábban a kisoroszlánt, a Palicsi Állatkertben helyezték el.

Egy 33 éves szabadkai nőt gyanúsítanak azzal, hogy illegálisan tartotta otthon a Csantavér és Szabadka között talált kisoroszlánt. A szabadkai rendőrség szerkesztőségünkhöz eljuttatott közleményében azt írja, bűnvádi feljelentés tesznek a feltételezett elkövető ellen. Azzal gyanúsítják, hogy bűncselekményt követett el azzal, hogy illegálisan tartott vadállatokat. Vélhetően ő engedte szabadon az állatot, amely azután kóborolt Szabadka és Csantavér között.
Ahogyan arról mi is beszámoltunk, szeptember 21-én a Szabadka és Csantavér közötti úton találtak egy oroszlánkölyköt, de rendkívül rossz volt az egészségi állapota, két hétig küzdöttek az életben maradásáért az orvosok, de végül pénteken este elpusztult.

Egy szabadkai nő tartotta illegálisan az oroszlánkölyköt

Egy szabadkai nőt gyanúsítanak az oroszlánkölyök illegális tartásával.

Az illegális szó azt jelenti, hogy valamit nem szabad, nem törvényes.
A szabadkai nő 33 éves.
A szabadkai nőnél házkutatást tartott a rendőrség tegnap.
Tegnap október 10-e, kedd volt.
A rendőrség további 18 afrikai óriáscsigát talált
és foglalt le a 33 éves szabadkai nőtől.
Ilyen állatot sem szabad tartani otthon.
A lefoglalt óriáscsigákat is a Palicsi Állatkertbe vitték.
A rendőrség feljelentette a 33 éves szabadkai nőt
illegális állattartás miatt.
A szabadkai nő tarthatta otthonában
a korábban Csantavér és Szabadka között talált kis oroszlánt is.
A kis oroszlánt nagyon rossz egészségi állapotban találták meg.
A kis oroszlán sajnos múlt héten elpusztult a Palicsi Állatkertben.
Oroszlánt vagy más egzotikus állatot
tilos házi kedvencként tartani.
Ez veszélyes lehet az állatok számára.
Egzotikus állat például az oroszlán, a tigris, a zebra.


Baleseteket okoznak a felelőtlen fiatalok

A gyorshajtás és a biztonsági öv használatának mellőzése okozza a legtöbb halálos balesetet Szerbiában.

Tegnap este Novi Pazarban egy autóbalesetben hárman vesztették életüket és hárman megsérültek, közülük egy súlyosan. Csak péntek óta nyolc emberéletet követeltek a közúti balesetek az országban.
Szerbiában főként a 20 és 35 év közötti fiatalok veszítik életüket, akik az esti szórakozásból indulnak haza. Közülük sokan nem kapcsolják be a biztonsági övet a hátsó üléseken és nem tartják be az előírt sebességi korlátozásokat. De vannak olyanok is, akik alkohol és más pszichoaktív szerek hatása alatt ülnek a volán mögé.
Aleksandar Radenković, a szerbiai Belügyminisztérium munkatársa a szerbiai köztévének adott interjújában kiemelte: a nyár eleje óta fokozott ellenőrzéseket tartanak az utakon, és ez így marad az elkövetkező időszakban is.

Balesetet okoznak a felelőtlen fiatalok

Szerbiában sok közúti baleset történik a felelőtlen fiatalok miatt.

Felelőtlen sofőr az, aki
alkoholt iszik vezetés előtt,
vagy más kábítószert fogyaszt
vezetés előtt,
aki nem kapcsolja be
a biztonsági övet,
és gyorsan hajt.
A legtöbb halálos baleset
a gyorshajtás miatt,
és a biztonsági öv
nem bekapcsolása miatt
történik Szerbiában.
Az országban főleg
a 20 és 35 év közötti
fiatalok veszítik életüket
autóbalesetben, akik
az esti szórakozásból
indulnak haza.
Péntek óta 8 ember halt meg
közúti balesetben Szerbiában.
Péntek július 10-e volt.
A rendőrség a nyár eleje óta
szigorúan ellenőrzi
az utakat, azért,
hogy minél kevesebb
baleset történjen az országban.


Megfékezték a tüzet, de egy ideig még figyelni kell a helyszínt

A tűzoltók több járművel vonultak a radanováci erdőbe. Még az est folyamán is locsolták, hűtötték a füstölgő, leégett helyszínt.

Ma délután tűz ütött ki a radanováci erdőben, a Tőzegbánya közelében. Nagy területen égett az aljnövényzet és az erdő is. A tűzoltók nagy erőkkel vonultak ki, a lángokat megfékezték, de a parázs miatt egész éjjel ügyeletet tartanak. A tűz nehezen megközelíthető területen keletkezett, ami az oltást is jelentősen megnehezítette. Az esti órákban is sűrű füstfelhő borította a magyar határhoz közeli erdősávot.
Este fél 7-kor is még füst volt, oltották a tüzet a szabadkai tűzoltóság emberei a radanováci erdőben, a Hajdújáráshoz közeli részen, a Tőzegbánya közelében. Nem hivatalos információk szerint valamikor délután 2 óra magasságában egy régi típusú traktor, amely szénát szállító pótkocsit vontatott, szikrákat vetett ki, és ez okozta a tüzet. Először az aljnövényzet lobbant lángra, a nagy szárazság és a magas hőmérsékleti értékek miatt,majd pedig az erdő is kigyulladt. Nagyjából húsz hektárnyi terület került lángok alá.
Csapó Levente, a Vajdaság Erdői Közvállalat szabadkai részlegvezetője elmondta, kedd estig sikerült a tüzet ellenőrzés alá vonni és megfékezni a terjedését. „Itt fenyvesek vannak, és még hosszú ideig, kint lesznek éjjel is az emberek, akik ellenőrizni fogják a tüzet, mert ha szél kerekedik, akkor problémák lesznek. Durván egy húsz hektár erdő égett le, reméljük, hogy nem fog tovább terjedni most.”
A tűz szerencsére a lakott területtől távol keletkezett, azon a környéken még hétvégi házak, tanyák sincsenek. Az erdőtűzben senki sem sérült meg, ottjártunkkor traktorokkal szántották a leégett homokos aljnövényzetet, hogy a parazsat is elfojtsák. A természetet ért kár az erdőgazdaság szakemberei szerint felbecsülhetetlen.

Eloltották a tűzet a radanováci erdőben

Eloltották a radanováci erdőben a tűzet, de még figyelni kell a helyszínt.

Tegnap tűz ütött ki a radanováci erdőben.
Tegnap július 6-a, kedd volt.
A Tőzegbánya közelében ütött ki a tűz.
A tűzoltók több járművel vonultak ki a radanováci erdőbe.
Nagy területen égett az erdő Radanovácon.
A tűzoltók még tegnap este is locsolták, hűtötték
a füstölgő, leégett erdőt.
A tűzoltóknak sikerült eloltani a tűzet,
de az éjjel még figyelemmel tartották az erdőt a parázs miatt.
A parázs bármikor újra fel tud lobbanni.
A tűz nehezen megközelíthető területen keletkezett az erdőben.
Ez miatt a tűzoltók munkája is nehezebb volt.
Még az esti órákban is sűrű füstfelhő volt az erdő felett.
Nem hivatalos információk szerint tegnap délután
1 régi típusú traktor szénát szállító
pótkocsit vontatott az erdőben.
A traktor szikrákat vetett ki, és ez okozta a tűzet
a radanováci erdőben.
A nagy hőség miatt először csak a fű lobbant lángra.
Ez után már az erdő is kigyulladt.
A tűz szerencsére a lakott területektől
távol keletkezett, ahol nincsenek hétvégi házak vagy tanyák.
A tűzben nem sérült meg senki.
A természetet azonban nagy kár érte a tűzben.
Természethez tartoznak a növények és az állatok is.


A gyerekek újra iskolában, vezessenek óvatosan az iskolák közelében

Az év eleje óta 45 gyalogos, köztük 4 gyerek vesztette életét Szerbia közútjain – derül ki a Közlekedésbiztonsági Ügynökség összesítéséből.

Nem egész 4 hónap alatt több mint 300 gyalogos szenvedett könnyebb vagy súlyosabb sérüléseket közúti balesetekben. Hétfő óta ismét járhatnak iskolába a gyerekek és közülük sokan gyalog járnak iskolába. A gyerekeknek élénk, fényvisszaverő ruházatot kellene viselniük, de a sofőröknek is óvatosabbaknak kell lenniük az iskolák közelében – mondta Damir Okanović, a Közlekedésbiztonsági Bizottság igazgatója. Hozzátette, a 30 km/h-ás sebességkorlátozást be kell tartani, mert ennek a túllépése a veszélyes zónákban megnöveli a balesetek lehetőségét és csökkenti a gyerekek túlélési esélyeit egy ütközés során.
Egyre több idős személy veszti életét a közutakon, ami egyrészt a járványhelyzetnek tudható be – emelte ki Duško Pešić, a Közlekedésbiztonsági Ügynökség igazgatója. A közlekedési balesetek legtöbb áldozata 65 évnél idősebb, ezért nekik különösen óvatosnak kell lenniük- tette hozzá. A balesetek egyik oka, hogy a pszichofizikai állapotukra rosszul hatott a járványhelyzet, és emiatt rosszul mérik fel a képességeiket – fejtette ki Pešić. A rendőrök fokozottan ellenőrzik majd a gyalogosan közlekedőket is. Különös figyelmet fordítva arra, hogy a gyalogosok az úton való átkelésnél ne telefonáljanak, vagy ne hallgassanak zenét, mert ezt a törvény is tiltja. Kiemelték: a közlekedésben a hangok is nagyon fontosak, mert így észlelhetjük a felénk közeledő járművet.

Vezessenek óvatosan az iskolák közelében!

A gyerekek újra megindultak az iskolákba, ezért óvatosan kell vezetni az iskolák közelében.

Óvatosan azt jelenti, hogy az ember
lassan és figyelmesen vezet az iskolák közelében.
Év eleje óta több mint 300 gyalogos
sérült meg közúti balesetben, az országban.
Az év eleje óta 45 gyalogos vesztette el
az életét Szerbia közútjain.
Év eleje 2021. januárban volt.
A 45 gyalogos közül 4 gyerek
vesztette életét a szerbiai utakon.
Hétfő óta újra járnak iskolába
az általános iskolák felsős tanulói
és a középiskolások is.
Hétfő április 19-e volt.
Sok tanuló gyalog jár az iskolába.
Az iskolák közelében a sofőröknek
be kell tartaniuk
a 30 kilométer per órás sebességet.
Ha a sofőr gyorsabban vezet az iskolák közelében,
akkor nagyobb a balesetveszély.
Ha baleset történik, és a sofőr gyorsabban
hajtott 30 kilométer per órás sebességnél,
akkor nagyobb sérülés érheti a gyereket.
Egyre több idős ember veszti életét a közutakon.
A 65 évnél idősebb emberek
sok közlekedési balesetet szenvednek Szerbiában.
Ezért a 65 évnél idősebb emberek
még óvatosabban közlekedjenek az utakon.
A rendőrök szigorúan ellenőrzik
a sofőröket és a gyalogosokat is az utakon.
A rendőrök a gyalogosoknál szigorúan ellenőrzik,
hogy a gyalogos az úton való átkelésnél ne telefonáljon
és ne hallgasson zenét.


Reszkethetnek az ittas sofőrök!

Az utóbbi időben hatékonyabban szűrik ki azokat, akik részegen ülnek volánhoz.

Augusztus a fesztiválok hónapja, ugyanakkor a fokozott közúti ellenőrzések időszaka is. Más szabálysértések mellett a közlekedési rendőrség kifejezetten arra fókuszál, hogy kiszűrje azokat a sofőröket, akik ittasan vezetnek. Idén egyébként több részeg autóvezetőt találtak, mint korábban - hét hónap alatt 34 ezret, 8 ezerrel többet tavalyhoz képest.
Szerbiában már 16 éve létezik az ittas vezetés elleni kampány, ebben még az apatini sörgyár is részt vesz. A cég mostanáig mintegy 150 ezer euró értékben adományozott alkoholszondákat, cserélhető fúvókákat és fényvisszaverő mellényeket.
Aleksandar Vulin belügyminiszter az augusztusi fokozott közúti ellenőrzés kapcsán azt mondta, az alkohol hatása alatt vezető sofőrök tömegesebb kiszűrésének köszönhetően javult a közbiztonság az utakon.

Szigorúan ellenőrzik az ittas sofőröket

A közlekedési rendőrség szigorúan ellenőrzi a részeg sofőröket a szerbiai utakon.

Nagy büntetést kap az a sofőr,
aki ittasan vezet.
Augusztus a fesztiválok hónapja,
és a szigorú közúti ellenőrzések időszaka is.
Idén több részeg autóvezetőt találtak
a rendőrök, mint korábban.
Idén 8 ezerrel több ittas sofőrt
találtak a rendőrök a tavalyi évhez képest.
Idén 2022 van.
Tavaly 2021 volt.
Aleksandar Vulin elmondta,
amióta szigorúbban ellenőrzik és büntetik
az ittas sofőröket, azóta javult
a biztonság az utakon.
Aleksandar Vulin a szerbiai belügyminiszter.
Vezetés előtt és közben tilos alkoholt fogyasztani.
Vezessünk óvatosan és vigyázzunk egymásra!


Belügyminisztérium: Tartsák be a szabályokat!

Több súlyosabb közlekedési baleset is történt hétvégén az ország utain, ezért a Belügyminisztérium hétfőn közleményben szólította fel a forgalomban résztvevőket, hogy az eddiginél is nagyobb figyelmet szenteljenek az előírások betartásának.

A szerencsétlenségek többségében motorkerékpárosok vettek részt, négyen meghaltak, köztük egy hároméves gyerek is, több személyt súlyos sérülések miatt szállítottak kórházba. Minden esetben a gyorshajtás okozta a baleseteket, mutatott rá a belügyi tárca. A Belügyminisztérium közleménye kiemeli, a fokozott ellenőrzések ellenére sem kielégítő a közlekedésbiztonság szintje, s bejelentették, hogy a napokban tovább növelik az ellenőrzések számát.

Tartsák be a közlekedési szabályokat!

Több súlyosabb közlekedési baleset is történt az elmúlt hétvégén az ország útjain.

Ezért a Belügyminisztérium hétfőn
felszólította a forgalomban résztvevőket,
hogy az eddiginél még jobban figyeljenek
a szabályok betartására.
Hétfő május 9-e, tegnap volt.
A súlyos balesetek többségében
motorosok vettek részt.
A súlyos balesetek közül 4-en meghaltak,
köztük egy 3 éves gyermek is.
Több utast súlyos sérülések miatt
szállítottak kórházba.
Mindegyik balesetben a gyorshajtás miatt
történt szerencsétlenség.
A hétvégi súlyos balesetek miatt,
most már még szigorúbban ellenőrzik a sofőröket
a közlekedési rendőrök a szerbiai utakon.


Segítsünk megtalálni Zoltánt

Csütörtök este eltűnt egy fiatalember a Szabadkához tartozó Radanavácon. Feltételezhetően az éjszakát a radanováci erdőben töltötte. A család és barátok pénteken késő éjjelig keresték, a kutatás szombaton 8 órakor folytatódik. Gyülekező Radanovácon.

Tóth Zoltán több mint 24 órája tűnt el Radanovácon. A fiatal ember családja és barátai pénteken is próbáltak a nyomára bukkanni, de eddig nem jártak eredménnyel, csak a kerékpárját és a hátizsákját találták meg az erdőben. Ezért egy csoportot hoztak létre a Facebookon, hogy segítőket találjanak a kutatáshoz. Aki segíteni szeretne a keresésben, azt reggel 8-ra várják a radanováci Antus csárda elé.
Akinek bármilyen információja van hívja Zoltán testvérét Tóth Csabát.
Telefon: 063 7621889
Viber: +36 30 6230375

Segítsünk megtalálni Zoltánt!

Csütörtök este eltűnt 1 fiatalember a Szabadkához tartozó Radanovácon.

Az eltűnt fiatalembert Tóth Zoltánnak hívják.
Zoltán valószínűleg a radanováci erdőben
töltötte az éjszakát.
A család és a barátok pénteken késő éjjelig
keresték az eltűnt fiatalembert.
Péntek december 10-e, tegnap volt.
Zoltán keresése ma reggel 8 órától tovább folytatódik.
Ma december 11-e, szombat van.
Zoltán családja megtalálta a fiatalember
kerékpárját és táskáját  a radanováci erdőben.
Zoltán családja arra kéri a jó szándékú embereket,
hogy segítsenek megtalálni a fiatalembert.
Aki segíteni akar Zoltán megkeresésében,
azokat ma reggel 8 órára várják Radanovácon,
az Antus csárda elé.
Facebookon is létrehoztak egy csoportot,
ahol segítőket keresnek Zoltán megtalálásához.
Akinek bármilyen információja van
Tóth Zoltánról, az a következő telefonszámot hívja:
063 7621889
Ez a telefonszám az eltűnt fiatalember testvéréé,
Tóth Csabáé.
Viber elérhetőségen is lehet hívni Csabát:
+36 30 6230375


Autóra zuhant a kidőlt fa Szabadkán

Narancssárga riasztás van érvényben Szerbia egész területén az erős szél miatt.

Az erős szél hatására kidőlt egy fa a szabadkai Tejpiacnál. A körülbelül 8 méteres fatörzs egy parkoló autóra és a piac kerítésére zuhant. Az autóban keletkezett kár jelentős. Személyi sérülés nem történt.
A nap folyamán az egész ország területén erős szél várható 17 és 24 m/s erősségű széllökésekkel – derül ki a Köztársasági Hidrometeorológiai Intézet előrejelzéséből. Az illetékesek arra is figyelmeztetnek, hogy egyes területeken orkán erejű szél is lehet, ez 24 m/s feletti sebességű szelet jelent.

Autóra zuhant a kidőlt fa Szabadkán

Narancssárga riasztás van ma érvényben egész Szerbia területén.
Ma február 4-e, szombat van.
Az erős szél miatt van narancssárga riasztás
az ország területén.
A narancssárga riasztás azt jelenti,
hogy a szeles időjárás veszélyes lehet
az emberekre, és különböző károkat okozhat.
Az erős szél miatt eltörlt 1 fa a szabadkai Tejpiacnál.
A körülbelül 8 méteres fatörzs
egy parkoló autóra és a piac kerítésére zuhant.
A kidőlt fa nagy kárt okozott az autóban.
Az autóban szerencsére nem ült senki,
így személyi sérülés nem történt.
A mai nap folyamán az egész ország területén
erős szél várható.
Az erős szél komoly károkat tud okozni.


Ismét tűz ütött ki Kelebiánál

A tűzoltóság azonnal a helyszínre sietett.

Hatalmas füstfelhőket tapasztalhattak a Kelebia felé utazók, ugyanis tűz ütött ki szerdán a délutáni órákban. A főút menti benzinkút közelében lévő tisztáson gyulladt meg a nád és a tarló. A tűzoltóság azonnal a helyszínre sietett több járművel. Az ok egyelőre ismeretlen.

Tűz volt Kelebián

Szerda március 23-a, tegnap volt.
Kelebián a főút melletti benzinkút
közelében lévő mezőn gyulladt meg
a nád és a tarló.
Tarló az, amikor a gabonaföld aratás után
le van tarolva.
A tűzoltóság azonnal a helyszínre sietett
több tűzoltóautóval is.
Hatalmas füstfelhőket láthattak
a Kelebia felé utazók tegnap délután.
Még nem lehet tudni, hogy mi okozta a tűzet.


Csúszósak az utak, vezessünk óvatosan!

Több helyen ónos eső esett Vajdaság északi részén, egyebek között Szabadkán is.

A járdák, utak csúszósak, így aki bármilyen módon részt vesz a közlekedésben tegye azt fokozott óvatossággal. Korábban a Szerbiai Autó-Motoros Szövetség azt a tájékoztatást adta ki, hogy hajnalra több helyen fagy képződhet az utakon, így megnő a balesetveszély. Aki útnak indul, mindenképpen közlekedjen óvatosan - hívták fel a figyelmet az illetékesek.

Óvatosan kell közlekedni

A járdák és az utak is csúszósak Vajdaságban.

Szabadkán is csúszosak a járdák és az utak is.
Ónos eső esett ma Vajdaságban.
Ma január 13-a, hétfő van.
Ónos eső apró, jeges esőcseppeket jelent.
Csúszósak az utak, ezért óvatosan kell közlekedni.
Óvatos közlekedés azt jelenti, hogy vigyázni kell,
lassan kell közlekedni az utakon.
Ma ködös az időjárás Vajdaságban.
A köd miatt is óvatosan kell közlekedni.
Aki hosszabb útra indul meg,
annak délelőtt 10 óra és délután 4 óra között
ajánlják a szakértők az utazást.


Majdnem minden gyilkossági ügyet felderítették idén Szerbiában

Az év eleje óta augusztus végéig Szerbiában 51 gyilkosságot követtek el, ezek 92 százalékát felderítették, írja a Politika napilap a belügyminisztérium adataira hivatkozva.

A lap megjegyzi, korábban nem mutatott még fel ilyen eredményt a szerb rendőrség. A tavalyi év azonos időszakában 62 gyilkosság történt, amelyek 70 százalékát zárták le.
Ebben a hónapban is folytatódott a pozitív tendencia, mivel a múlt héten három férfit tartóztattak le emberölés gyanújával, emlékeztet a lap hétfői számában.
A rendőrségi statisztika minden téren pozitív, ugyanis az idei év első nyolc hónapjában 47 324 általános bűncselekményt követtek el Szerbia területén, ami mintegy hét százalékkal kevesebb, mint tavaly ilyenkor, amikor 50 775 bűncselekmény volt.
A belügyminisztérium adatai szerint ugyanezen időszakban 11 159 lopást követtek el, míg tavaly 11 292-t. Az idén 7952 minősített lopást jegyeztek, ami 18 százalékkal kevesebb, mint a tavalyi év azonos időszakában elkövetett 9647.
Az idei év első nyolc hónapjában 704 rablást követtek el, ami körülbelül 27 százalékkal kevesebb a tavaly ilyenkor jegyzett 965-höz képest.
Az év eleje óta mintegy 3,2 tonna kábítószert foglaltak le, ami 40 százalékkal haladja meg az egy évvel korábbi mennyiséget, írja a Politika napilap.

Sok gyilkossági ügyet derítettek fel idén Szerbiában

Sok gyilkossági ügyet derített fel idén a rendőrség Szerbiában.

Idén 2019 van.
Idén több gyilkossági ügyet derített fel a rendőrség, mint tavaly.
Tavaly 2018 volt.
Idén januártól augusztus végéig 51 gyilkosság történt Szerbiában.
Az 51 gyilkosság közül nagyon sok bűnöst megtalált a rendőrség.
A rendőrség jobban dolgozik idén, mint tavaly.
Idén kevesebb bűncselekmény történt Szerbiában, mint tavaly.
Idén kevesebb lopás volt Szerbiában, mint tavaly.
A rendőrség idén több kábítószert foglalt le, mint tavaly.
A kábítószert sok ember akarja árulni.
A kábítószer nagyon rossz dolog.
A kábítószer fogyasztásába az emberek bele tudnak halni.
A kábítószert a rendőrök elveszik azoktól, akik árulni akarják.
Amikor a rendőr elveszi a kábítószert az embertől, azt mondjuk, a rendőr lefoglalja a kábítószert.


Sokan ültek ittasan vagy kábítószer hatása alatt a volán mögé

A szerbiai rendőrség múlt héten tartott fokozott közúti ellenőrzése során összesen 10.688 járművezetőt szankcionáltak valamilyen szabálysértés miatt.

Egy hét alatt mintegy 1400 ittas- vagy kábítószer hatása alatt lévő sofőrt zártak ki a forgalomból. Pszichoaktív szer hatása alatti járművezetés miatt 61-et, 256 sofőrt pedig kijózanítóba vittek, mert 1,2 ezreléket meghaladó alkohol volt a vérükben. Ittas járművezetés miatt egyébként a legtöbb sofőrt, 161-et Belgrádban zárták ki a forgalomból, Szabadkán 106-ot, Újvidéken pedig 94-et.

Sokan vezettek ittasan a múlt héten

A szerbiai rendőrség múlt héten szigorú ellenőrzést tartott a közutakon.

A szerbiai rendőrség főleg azt ellenőrizte,
hogy a sofőrök vezetés előtt fogyasztottak-e
alkoholt vagy kábítószert.
Vezetés előtt vagy közben tilos
alkoholt vagy kábítószert fogyasztani.
A múlt heti ellenőrzésen összesen
1400 sofőrt büntettek meg a rendőrök
ittas vezetés miatt vagy kábítószer használata miatt.
Ezeket a sofőröket a rendőrök kizárták a forgalomból.
Ez azt jelenti, hogy elvették a jogosítványukat,
vagyis ezek a sofőrök meghatározott ideig
nem vezethetnek semmilyen járművet.
A legtöbb ittas sofőrt Belgrádban büntették meg
a szerbiai rendőrök.
Belgrád Szerbia fővárosa.
Szabadkán 106 sofőrt büntettek meg
a rendőrök ittas vezetés miatt.


Kigyulladt a szabadkai szeméttelep

Több ház is veszélyben volt, ugyanis az erős szélben gyorsan terjedtek a lángok. A tűzoltók több egységgel vonultak ki a helyszínre. Stábunk is a helyszínen követte a történeseket.

A tűzoltók fecskendővel, a helyiek közül pedig többen vödörrel oltották a tüzet. A tűzoltók gyors beavatkozásának köszönhetően a lángok nem terjedtek át a lakóépületekre.
A tűzoltók több kocsival vonultak a helyszínre. A tűz a közelben lévő szeméttelepen ütött ki és a szél miatt gyorsan terjedtek a lángok. Néhány lakóház is veszélyben volt, azonban a tűzoltóknak sikerült megfékezni a lángokat, de a szeméttelepen még most is sűrű a füst, zajlik az oltás.
A helyeik szerint a szeméttelep korábban is égett már, de akkor a lángok nem veszélyeztették otthonukat.
Marković Anna: „Sokszor történik, de nem ilyen méretben. Most tényleg megijedtünk. Láthatták, hogy az udvarban voltak a lángok. Nagyon csúnya volt, nagy füst. A tűz a fákon fölül volt.”
Aleksandra Tosenberger: „Amikor kijöttem, akkor volt mit látnom. Hatalmas volt a tűz, mindent beborított a füst, semmit sem lehetett látni. A szomszédom akkor már kint volt, és mondta, hogy a tűz a szeméttelepről terjedt át a lakott területre.”
A közeli utcákat a lángok megfékezését követően is még sűrű füst borította be, anyagi károkról és személyi sérülésről nem érkeztek információk.

Kigyulladt a szabadkai szeméttelep

Tegnap délután kigyulladt a szabadkai szeméttelep.

Tegnap március 22-e, kedd volt.
Tegnap az erős szélben
gyorsan terjedtek a lángok,
ezért több ház is veszélyben volt.
A szeméttelep közelében élő lakosok féltek,
hogy a házukra is átterjed a tűz.
A tűzoltók több kocsival oltották tegnap az erős lángokat.
Nem csak a tűzoltók, de a lakosok is
vödör vízzel próbálták eloltani a magas lángokat.
A tűzoltók gyors munkájának köszönhetően
a lángok nem terjedtek át a lakóépületekre.
Még tegnap este is sűrű füst volt
a szeméttelep közelében.
A helyi lakosok szerint a szeméttelep
korábban is égett már,
de ekkora lángok még sosem voltak.
A tűzet sikerült eloltaniuk a tűzoltóknak.
Információk szerint nem sérült meg senki sem a tűzben.


Leszakadt egy függőhíd Ovčar Banjában - két nő meghalt, több mint tízen megsérültek

A gyalogosok a Nyugati Morava feletti függőhídon keltek át, amikor a szerkezet meglazult, az emberek pedig a vízbe estek. Bosznia-hercegovinai turistákról van szó, zvornikiakról.

Több mint 50 ember esett a vízbe. Az eset kapcsán megszólalt Tomislav Momirović építési miniszter is, aki részvétét fejezte ki a balesetben elhunyt áldozatok hozzátartozóinak. A Szerbiai RTV-nek nyilatkozva elmondta, hogy az illetékes felügyelőség már korábban betiltotta a híd használatát. Kiemelte, hogy a híd állapota már eddig sem volt megfelelő, és ezzel tisztában volt az építési felügyelőség is. A szükséges nyomozást lefolytatják, és ezután tudnak majd pontosabb információkat közölni az üggyel kapcsolatban.
192.RS (@192_rs) által megosztott bejegyzés
Tomislav Momirović, építési miniszter, Szerbia: „A helyi önkormányzat illetékes építésügyi felügyelője határozatban tiltotta meg a híd használatát, és elrendelte, hogy pontosan hogyan kell helyreállítani, hogy újra használható legyen. Hogyan történhetett meg, hogy a híd használatát tiltó rendelettől kezdve egészen addig jutottunk, hogy egyes szemtanúk szerint 50 ember tartózkodott azon a hídon. Ez a helyszínelés után derül ki.”

Leszakadt 1 függőhíd Ovčar Banjában

Ma október 13-a, csütörtök van.
Ovčar Banja 1 egy falu és 1 gyógyfürdő
a szerbiai Čačak városában.
A gyalogosok a Nyugati Morava feletti
függőhídon mentek át, amikor
a híd meglazult, az emberek pedig
a vízbe estek.
A balesetben ketten meghaltak,
több mint 10 személy pedig megsérült.
Nem hivatalos információk szerint
bosznia-hercegovinai kirándulókról van szó.
A baleset során több mint 50 ember esett a vízbe.
A baleset helyszínére mentőcsapatok érkeztek.
A mentőcsapatok mindent megtesznek azért,
hogy mindenkit minél előbb kihúzzanak a vízből.
A rendőrség, a mentők és a tűzoltók is
a baleset helyszínén vannak.


Sírokat rongáltak meg Csantavéren

Közel száz éves sírokat rongáltak meg ismeretlenek a hétvégén Csantavéren. A helyi kistemető sírköveiben tetemes kárt okoztak a tettesek. A helyieket megdöbbentette és megrázta az eset.

A csantavéri Veréb Rozália a közösségi médiából értesült a vandál cselekedetről. Dédapja nyugszik a kistemető sírkertjében, így nagyon megrázták a történtek. Vasárnap délben pedig már feljelentést is tett.
Veréb Rozália, Csantavér: „Borzalmas. Nagyon fáj a lelkem. Összetörték a kereszteket, szétrugdosták őket, a földből kitépték őket. Ezt az érzést nem lehet megmagyarázni, amit éreztem, amikor megláttam, mi fogadott itt bennünket délelőtt, amikor kijöttünk megnézni, hogy tényleg igaz-e.”
A képeken is látszik, a rongálók válogatás nélkül döntötték fel a sírköveket itt, a csantavéri kistemetőben. Nem hivatalos információk szerint a rendőrség már megtalálta a tetteseket.
A temető ezen része már kizárólag sírkert, ide manapság már nem temetnek, viszont a múlt századi sírok helyreállítása sokba fog kerülni a fenntartó Komval Vállalatnak – mondta Dér Ferenc, a cég igazgatója. Van olyan közöttük, amelyeket már nem is lehet helyreállítani – tette hozzá.
Dér Ferenc, igazgató, Komval Vállalat, Csantavér: „Ez egy sírkert, nagyon régi sírok ezek. Akik benne vannak, nagyobb részük több mint száz éve halt meg. 18 sírt rongáltak meg. Vannak olyan értékes sírok, amelyeket eltörtek, van ahol csak kirugdosták. Szerintem értékben ez pár százezer dinárba fog kerülni.”
Bár a polgárok már megtették, a vállalat a hivatalos feljelentését hétfőn teszi meg – mondta el az igazgató.

Sírokat rongáltak meg Csantavéren

Sírokat rongáltak meg a hétvégén, Csantavéren.

Csantavér 1 falu Vajdaságban.
Feldöntötték a sírokat, összetörték a kereszteket
a csantavéri temetőben.
Voltak olyan sírok is,
amik 100 évesek voltak.
18 sírt rongáltak meg
az ismeretlen tettesek.
Ismeretlen tettes az a bűnös,
akit még nem talált meg a rendőrség.
A csantavéri lakosok nagyon mérgesek,
és szomorúak.
A Komval vállalat működteti
a csantavéri temetőt.
A Komval vállalat igazgatóját
Dér Ferencnek hívják.
Dér Ferenc elmondta,
hogy sok pénzbe fog kerülni
a sírok helyreállítása.
Dér Ferenc elmondta,
hogy vannak olyan sírok is,
amiket már nem lehet helyreállítani.
A csantavéri lakosok feljelentést
tettek az ismeretlen tettesek ellen.
Feljelentéskor a rendőrségnek szólunk.
A Komval vállalat ma fog
feljelentést tenni.
Ma január 27-e, hétfő van.


A közúti forgalom fokozott lesz - a rendőrök is fokozottan ellenőriznek

Az ortodox húsvéti ünnepek miatt fokozott közúti forgalomra kell számítani az elkövetkező napokban.

Sokan ilyenkor útra kelnek, valószínűleg már a délutáni órákban, ezért a rendőrség türelemre inti a sofőröket. Felhívják a figyelmet arra, hogy a fizetőkapuknál és a határátkelőknél való várakozással elveszített időt ne próbálják meg behozni a gyorshajtással, ami egyébként minden második baleset oka Szerbiában.
Az ünnepek idejét fokozottan ellenőrzik majd az ittas vezetést, a gyorshajtást és a biztonsági öv mellőzését. Emlékeztetnek arra, hogy az év első három hónapjában már több mint százan meghaltak közúti balesetben és közel 3500-an megsérültek.
Fokozott közúti ellenőrzést tartanak április 13-a és 16-a között Szabadkán is. Leginkább a gyorshajtásra, az alkohol és pszichoaktív szerek hatása alatt történő vezetésre, a biztonsági öv használatának elmulasztására figyelnek, de ellenőrzik a gyerekek szabályos szállítását is. Április 17. és 23. között valósul meg a ROADPOL nemzetközi akció, amelynek célja a sebességkorlátozás ellenőrzése. Az illetékesek arra kérik a járművezetőket, hogy tartsanak tiszteletben minden közlekedési szabályt, saját és mások biztonsága érdekében.

Szigorú közúti ellenőrzések az ortodox húsvét idején is

Az ortodox húsvéti ünnepek miatt szigorú közúti ellenőrzésekre kell számítani.

A következő napokban a rendőrök
szigorúan ellenőrzik a szerbiai utakon a sofőröket.
A rendőrség főleg az ittas vezetést,
a gyorshajtást és a biztonsági öv használatát ellenőrzi.
A rendőrség figyelmezteti a sofőröket,
hogy az év első 3 hónapjában már több
mint 100 személy hunyt el közúti balesetben.
Több mint 3 ezer ember pedig megsérült
közúti balesetben.
Az év első 3 hónapja január, február és március.
A rendőrség arra kéri a sofőröket,
hogy türelmesen és figyelmesen vezessenek.
Gyorshajtás és ittas vezetés miatt egyébként
nagyon sok közlekedési baleset történik Szeriában.


Szabadka - Leégett a sándori Méhecske óvoda egy része

Feltételezések szerint a péntek esti viharban villám csapott az intézmény klímaberendezésébe, ez okozta a tüzet. A lángok gyorsan terjedtek. Az épület nagy része a tűz martalékává vált.

A bajt a Sándor Helyi Közösség dolgozói vették észre és azonnal riasztották a tűzoltókat - magyarázta Veljko Vojnić, a Naša radost Iskoláskor Előtti Intézmény műszaki igazgatója. Mint mondta, a kár hatalmas.
Hozzátette, időbe fog telni mire sikerül felújítani az épületet, azonban bíznak abban, hogy szeptembertől ismét megnyílhat az intézmény.
A szóban forgó óvodát egyébként 2019-ben teljesen felújították. Mintegy 50 kisgyermek járt az intézménybe. Ők jelenleg a száz méterre odébb található Kis Alíz óvoda épületébe mehetnek.
Veljko Vojnić: „A kár hatalmas. A teljes bútorzat lángra kapott, részlegesen, illetve teljesen a technikai eszközök is. Minden csupa korom, kigyulladtak a lámpák is, betörtek az ablaküvegek pont a klímaberendezés közelében, úgyhogy ezt mind ki kell majd cserélni, újrafesteni az épületet, kicserélni a leégett bútorokat, a technikai eszközöket, és így tovább.”

Péntek este leégett a sándori Méhecske óvoda 1 része.

A péntek esti viharban villám csapott
az óvoda klímaberendezésébe
és valószínűleg ez okozta a tüzet.
Péntek július 9-e volt.
Sándor városrésze Szabadkának.
A tűz gyorsan terjedt az óvodában, de a tűzoltóknak
sikerült eloltani a lángokat.
Az épület nagy része leégett.
A tűz miatt létrejött kár nagyon nagy.
Sok időbe fog telni, mire sikerül felújítani az óvodát.
A sándori Méhecske óvodát 2019-ben újították fel teljesen.
Ebbe az óvodába 50 kisgyermek járt.
A leégett óvoda miatt most ez az 50 kisgyermek
a közeli Kis Alíz óvoda épületébe fog járni.


Három nap, 13 ezer szabálysértés

13 ezer szabálysértést regisztráltak a szerbiai utakon az elmúlt három napban - tájékoztatta a szerb közmédiát a Közlekedésrendészeti Igazgatóság illetékese.

Aleksandar Radenković kiemelte, a balesetek legfőbb oka a gyorshajtás, a halálos kimenetelű szerencsétlenségeket pedig növeli, hogy sokan nem használják a biztonsági övet. Az illetékes felhívta a figyelmet arra is, hogy ma torlódásokra számíthatunk az utakon és a határátkelőkön. A rendőrség ma is fokozottan ellenőrzi a gépjárművezetőket.

Sok volt a szabálysértés az elmúlt 3 napban a szerbiai utakon.

Összesen 13 ezer szabálysértés történt
az elmúlt 3 napban a szerbiai utakon.
Csütörtökön és pénteken állam ünnep volt az országban.
Csütörtök február 15-e,
péntek február 16-a volt.
Az állami ünnepnapok és a hosszú hétvége miatt
nagy volt a forgalom a szerbiai utakon.
A sok szabálysértés miatt balesetek is történtek
az elmúlt 3 napban a szerbiai utakon.
A balesetek főleg a gyorshajtás miatt történtek.
A halálos szerencsétlenségek főleg azért történtek,
mert sokan nem használják a biztonsági övet.
A mai napon nagyobb forgalomra lehet számítani az utakon
és a határátkelőkön is.
A rendőrség ma is szigorúan ellenőrzi a sofőröket.
Ma február 18-a, vasárnap van.


A szerbiai bányászok napja van

A jeles nap alkalmából gratulált az itteni bányászoknak Aleksandar Vučić elnök Instagram-profilján.

Jó egészséget és sikereket kívánt nekik, és ahogy a bányászok egymásnak mondják, azt írta nekik: Jó szerencsét! Mérhetetlen köszönettel vagyunk irántuk, hiszen ők azok, akik fáradhatatlan munkájukkal minden egyes nap ahhoz járulnak hozzá, hogy Szerbia fejlődjön.
A bányászok napja az 1903. augusztus 6-án történt senji bányászlázadásnak állít emléket.

Ma van a szerbiai bányászok napja

Ma, augusztus 6-án van a szerbiai bányászok napja.

A fontos nap alkalmából
Aleksandar Vučić gratulált
a szerbiai bányászoknak.
Alkesandar Vučić a szerb államfő.
Jó egészséget és sikereket kívánt
a bányászoknak a szerb államfő.
Aleksandar Vučić hozzátette, nagy köszönettel
tartozunk a szerbiai bányászoknak,
mert fáradhatatlan munkájukkal
Szerbia is mindennap fejlődik.


Vučić: Újabb pénzsegélyt kapnak a fiatalok

100 euróban részesülnek a 16 és 30 év közötti szerbiaiak.

A fiatalok újabb pénzsegélyt kapnak az államtól - jelentette be Aleksandar Vučić a Happy TV-ben hétfőn este. A legkevesebb 100 euró dinár ellenértékére a 16 és 30 év közöttiek lesznek jogosultak. A szerb államfő kiemelte, nem akarják a választások előtt adni a pénzt, viszont a segélyt legkésőbb június 28-ig, Vidovdanig, vagyis Szent Vitus napjáig biztosan átutalják. Ezzel azt szeretnénk megmutatni, hogy törődünk a fiatalokkal. Hozzátette, napokon belül a kormány átutal 20 ezer dinárt a nyugdíjasoknak. Az energiaválság és az inflációs krízis alatt segíteni akarunk az embereknek, és az ilyen intézkedésekkel egyúttal serkentjük a fogyasztást is.
Jelenleg 92 beruházásról tárgyal Szerbia, amelyek akár 35 ezer munkahelyet teremthetnek - mondta Aleksandar Vučić. Ebben a pillanatban rekord magas foglalkoztatottság az országban. Ösztönözni kell, hogy minél többen visszatérjenek Szerbiába, és egyesek már haza is jöttek. Nálunk gyorsabban fognak nőni a bérek, mint másutt - fogalmazott a szerb államfő. Szavai szerint nem aggódik Szerbia fejlődése miatt, azt csupán valamilyen nagy világválság ingathatná meg. Hisz abban, hogy a kormány következő mandátuma alatt az átlagfizetés eléri az 1000 eurót, egy átlagos nyugdíj pedig az 500-at.

Újabb pénzsegélyt kapnak a fiatalok

A fiatalok újabb pénzbeli támogatást kapnak a szerb államtól.

Ezt Aleksandar Vučić, a szerb államfő jelentette be hétfő este.
Hétfő február 7-e, tegnap volt.
A 16 év és 30 év közötti korosztály
kapja majd újra a 100 eurós támogatást.
Aleksandar Vučić elmondta, nem akarják
a választások előtt adni a pénzt.
Április 3-án lesznek Szerbiában választások.
A szerb államfő elmondta, a pénzbeli támogatást
legkésőbb június 28-ig minden
szerbiai fiatal megkapja.
Június 28-án Vidovdan, vagyis
Szent Vitus napját ünneplik az ortodox hívők.
A fiatalok a bankkártyájukra kapják majd
a 100 eurós pénzsegélyt.
Aleksandar Vučić azt mondta,
a pénzsegély küldésével
akarja megmutatni az ország,
hogy támogatja és törődik a fiatalokkal.
A szerbiai nyugdíjasok február 10-én kapják
a 20 ezer dináros támogatást az államtól.
Február 10-e csütörtök lesz.
A szerb államfő elmondta, hogy minél több
munkahelyet akarnak biztosítani a lakosoknak.
Aleksandar Vučić elmondta, a fizetéseket is
emelni fogják Szerbiában.


A Magyar Kormány nem tervez határlezárást - közölte a belgrádi Magyar Nagykövetség egy álhírre reagálva.

Facebook oldalukon azt írták, a szerb médiában megjelent hírrel ellentétben, miszerint Magyarország ma éjjel lezárja a határokat, tájékoztatnak mindenkit, hogy a Magyar Kormány jelenleg nem tervez ilyen lépést, és arra kérnek mindenkit, hogy a vonatkozó ügyben hiteles forrásokból és ne a fake news oldalakról tájékozódjanak.
Mint ismeretes, délután néhány szerbiai hírportálon is arról írtak, hogy Magyarország lezárja Szerbiával közös határát a koronavírus-járvány miatt.

Nincs tervezve határlezárás

A napokban lehetett olvasni olyan álhíreket, hogy Magyarország le akarja zárni a határait.

Ez a hír nem igaz.
Magyarország nem akarja
lezárni a Szerbiával
közös határait.
Az álhíreknek
nem szabad hinni.
Az álhírek hazugságok.
Az álhírben azt írta,
hogy Magyarország
le fogja zárni
a határait június 24-én
a koronavírus miatt.
Tegnap volt június 24-e, szerda.
Ma június 25-e,
csütörtök van.
Magyarország és Szerbia között
minden határ nyitva van,
és szabad az átjárás.


Oltakozásra buzdít a szerb államfő

A hivatalos koronastatisztika valódi, a fertőzöttek száma nő, a járványhelyzeten pedig csak úgy javíthatunk, ha beoltatják magukat azok, akik eddig nem akarták - így összegezhető Aleksandar Vučić szerb elnök nyilatkozata a jelenlegi koronahelyzetről.

Szerbia az egyedüli ország a régióban, Montenegró mellett, amely valódi, igaz adatokat közöl a koronavírusra teszteltek és a fertőzöttek számát illetően - mondta Aleksandar Vučić. Nőnek a számok - tette hozzá. Montenegróban komoly a helyzet, és nálunk, Szerbiában sem jó - állapította meg a szerb elnök. Sokkal jobban alakulna a járványhelyzet az országban, ha a mostaninál még többen oltatnák be magukat - hangsúlyozta az államfő. Vučić arra emlékeztetett, hogy van elég oltóanyag, csak oltakozni kellene.

Aleksandar Vučić oltakozásra biztatja az embereket

Aleksandar Vučić arra kéri a szerbiai lakosokat, hogy minél előbb vegyék fel a koronavírus elleni védőoltást.

Aleksandar Vučić a szerb államfő.
A szerb államfő elmondta, hogy egyre több
a koronavírusos beteg Szerbiában.
A szerb államfő szerint a járványhelyzet
akkor lesz jobb, ha az emberek felveszik
a koronavírus elleni vakcinát.
Aleksandar Vučić elmondta,
hogy van elég oltóanyag az országban,
csak az embereknek kell elmenniük oltakozni.


Tudnivalók kampánycsend idejére

Pénteken 0 órakor kezdődött a kampánycsend Szerbiában, vasárnap ugyanis előrehozott köztársasági parlamenti, tartományi parlamenti és 65 helyen önkormányzati választást tartanak.

December 17-én a köztársasági választáson 6 500 165 választópolgár szavazhat összesen 8273 helyen, míg a tartományi választáson 1 669 734 nagykorú, cselekvőképes szerb állampolgár vehet részt. A katonák 36 szavazóhelyen, míg az ítéletüket töltők 29 szavazóhelyen voksolhatnak.
Aki külföldön él, és ott akar voksolni, annak korábban jelentkeznie kellett az adott ország valamely külképviseletén. Külföldön 31 ország 81 szavazóhelyen lesz lehetőség a voksolásra a korábban regisztráltaknak.
Vladimir Dimitrijević, a Köztársasági Választási Bizottság elnöke, Szerbia: „Vasárnap összesen 8273 szavazóhelyiség nyílik meg. Ebből 29 szavazóhelyiséget nyitnak meg büntetőjogi szankciókat végrehajtó intézményekben, külföldön pedig 81 szavazóhelyiséget 35 országban, ez egyébként rekordszámú szavazatot jelenthet a külföldi szavazóhelyiségekben.”
A köztársasági parlament 250 helyéért 18 lista 2817 jelöltje, míg a tartományi parlament 120 helyéért 13 lista 1282 jelöltje indul. Ez mindkét esetben több mint tízszeres „túljelentkezést” jelent.
Kampánycsend tehát pénteken 0 órától vasárnap 20 óráig tart. Ez idő alatt a pártoknak és a jelölteknek nem szabad választási propagandát végezniük, vagyis nem tarthatnak nyilvános rendezvényeket, nem közölhetnek előzetes eredményeket és a médiában sem szabad arra buzdítaniuk az embereket, hogy válasszák az ő listájukat. Szabad viszont magára a voksolásra buzdítani, vagyis azt elmondani, hogy a szavazás fontos, mindenki járuljon az urnák elé.
A választások előtti kampánycsend pénteken 0 órától kezdődött – mondta el a szerbiai köztévében Vladimir Dimitrijević, a Köztársasági Választási Bizottság elnöke.„A törvény előírja, hogy a szavazás napja előtt 48 órán át, illetve a szavazás napján a szavazóhelyiségek bezárásáig tilos nyilvános összejöveteleken, az elektronikus és nyomtatott médiában közzétenni a választási eredmények értékelését, nyilvánosan bemutatni a képviselőjelölteket, programjaikat és hasonlókat. Ez a bejegyzett médiákra vonatkozik. Ami a közösségi oldalakat illeti, egyénileg mindent meg lehet tenni.”
A szavazóhelyeken, illetve azok 50 méteres körzetében nem szabad pártszimbólumoknak, plakátoknak megjelenniük. Kampánycsendsértésért pénzbüntetés róható ki. A szabály a pártokra és a médiára is vonatkozik, a szerbiai törvények azonban nem rendelkeznek a közösségi médiáról, így várhatóan ott pénteken sem áll le a politikai hirdetések és üzenetek megjelenítése.
A szavazóhelyeken tilos a mobiltelefon, a fényképezőgép és a kamera használata.
Minden választópolgár a lakhelye szerinti szavazóhelyen voksolhat vasárnap 7 és 20 óra között. Aki a választóhelyen tartózkodik még este nyolc órakor, az természetesen leadhatja szavazatát. A voksolásra felhívó értesítést már mindenkinek meg kellett kapnia, de az is szavazhat, aki nem kapott ilyen, ha tudja, hogy melyik szavazóhelyre kell mennie. Ha pedig nem tudja, akkor még leellenőrizheti az interneten a Közigazgatási és Helyi Önkormányzati Minisztérium oldalán, vagy felhívhatja a helyi választási bizottságot, annak pedig kötelessége utánanézni és tájékoztatni a választópolgárt.
Ahhoz, hogy valaki szavazhasson, igazolnia kell magát, ezt pedig Szerbiában kiállított személyigazolvánnyal vagy útlevéllel teheti meg. Miután a választópolgár a szavazóhelyen aláírta, hogy megjelent, a választási bizottság egy tagja a jobb kezének mutatóujját UV-lámpa alatt világító folyadékkal jelöli meg, hogy megakadályozhatók legyenek a visszaélések. Amennyiben a választópolgár nem engedi, hogy befújják az ujját, nem szavazhat.
A betegség vagy más miatt mozgásukban korlátozottak kérhetnek mozgóurnát a választás napján 11 óráig, akik pedig látássérülés vagy valamilyen korlátozottság miatt a szavazóhelyen meg tudnak jelenni, önállóan viszont nem tudják leadni voksukat, kérhetnek segítőt, aki ezt megteszi helyettük.
Szavazólap a köztársasági parlamenti választás esetében világos barackszínű lesz, míg a tartományi választásra vonatkozó szavazólap szürke. Nagy, A3-as, vagy A2-es lapokra kell számítani, hiszen Vajdaságban több nyelvűek ezek a lapok, így minden, az adott önkormányzatban hivatalos használatban lévő nyelven rajta kell, hogy legyen a listák neve.

Mit kell tudni a vasárnapi választásokról?

Pénteken 0 órakor kezdődött a kampánycsend Szerbiában.

Péntek december 15-e, tegnap volt.
A kampánycsend idején nem hirdethetik magukat
a politikai pártok a lakosok számára.
A kampánycsend vasárnap este 8 óráig tart.
Szerbiában vasárnap köztársasági parlamenti,
tartományi parlamenti
és 65 helyen önkormányzati választást tartanak.
Vasárnap december 17-e, holnap lesz.
A köztársasági parlamenti választáson
a választók szavaznak a szerb parlamentbe kerülő képviselőkre,
politikai pártokra.
A tartományi parlamenti választáson
politikai pártokra lehet szavazni, ahol
a lista tagjainak vajdasági lakhellyel kell rendelkeznie.
Minden nagykorú szerbiai állampolgárnak joga van szavazni.
Aki külföldön él, és ott akar szavazni,
annak korábban jelentkeznie kellett az adott ország
valamely konzulátusán.
Külföldön 35 országban 81 szavazóhelyen lesz lehetőség
a szavazásra a korábban jelentkező szerb állampolgárok számára.
Szavazni nagyon fontos minden nagykorú ember számára!
A szavazóhelyeken tilos a mobiltelefon,
a fényképezőgép és a kamera használata.
Szavazni vasárnap reggel 7 órától este 8 óráig lehet.
A szavazásra felhívó értesítést már mindenkinek meg kellett kapnia.
Ezt az értesítőt a szavazónak
el kell vinnie magával vasárnap a szavazásra.
Az is szavazhat, aki nem kapott értesítőt, de tudja,
hogy melyik szavazóhelyre kell mennie.
Ahhoz, hogy valaki szavazhasson, igazolnia kell magát.
Ezt Szerbiában kiállított személyigazolvánnyal
vagy útlevéllel tudja megtenni.
A választás előtt a lakosnak alá kell írnia.
A betegség vagy más miatt mozgásukban korlátozott személyek
kérhetnek mozgóurnát vasárnap délelőtt 11 óráig.
Az urnába kell helyezni a szavazólapunkat.
A mozgóurnát el viszik a beteg vagy
a mozgásában korlátozott személy otthonába,
hogy ő is tudjon szavazni.
Akik látássérülés vagy valamilyen korlátozottság miatt
a szavazóhelyen meg tudnak jelenni,
de egyedül nem tudnának szavazni, kérhetnek segítőt.
A köztársasági parlamenti választás szavazólapja
világos barackszínű lesz.
A tartományi parlamenti választás szavazólapja szürke lesz.
Nagy méretű lapokra kell számítani,
mert Vajdaságban több nyelvűek ezek a szavazólapok.
A vajdasági településeken magyarul is olvasható lesz
a szavazólapokon szereplő lista.